Empat ditahan miliki haiwan dilindungi tanpa permit

KOTA KINABALU –  Jabatan Hidupan Liar Sabah (SWD) hari ini menahan  empat lelaki tempatan kerana memiliki haiwan dilindungi tanpa sebarang permit daripada jabatan itu.

Pegawai Serantanya Siti Nur’ain Ampuan Acheh berkata lelaki berusia 23 hingga 43 tahun terbabit  ditahan pada sekatan jalan yang diadakan secara bersama oleh  SWD dan Jabatan Perhutan Sabah di pintu masuk kawasan konsesi Yayasan Sabah di Sungai Milian, Tongod pada 9.05 pagi tadi.

Selain itu katanya pegawai penguat kuasa jabatan juga merampas dua karkas yang dipercayai  kijang pada sekatan jalan tersebut.

“Sekatan jalan itu diadakan susulan maklumat awam mengenai sekumpulan pemburu memasuki kawasan tersebut,” katanya dalam kenyataan di sini.

Menurut Siti Nur’ain SWD turut menyita sebuah kenderaan pacuan empat roda dan motosikal daripada suspek.

Katanya laporan polis telah dibuat di Balai Polis Kinabatangan bagi membolehkan siasatan lanjut menurut Seksyen 41(2) Enakmen Pemuliharaan Hidupan Liar 1997 kerana memiliki haiwan dan produk haiwan dilindungi tanpa permit daripada SWD.

Jika sabit kesalahan, mereka boleh didenda antara RM30,000 dan RM100,000 atau penjara enam bulan hingga tiga tahun atau kedua-duanya.


Naik payung terbang

ANKARA: Seorang lelaki ‘terbang’ setinggi empat meter apabila cuba menahan payung besar ketika angin kuat di Osmaniye, selatan Turki, dalam rakaman video yang tular.

Dalam video itu, dua lelaki dilihat duduk di sebuah meja kecil apabila angin tiba-tiba bertiup kencang menyebabkan payung yang kakinya beroda itu mula bergerak. Mereka bergegas menahannya sebelum seorang laelaki ketiga, dikenal pasti sebagai Sadik Kocadalli turut datang membantu.

Tiga lelaki itu memijak kaki payung berkenaan namun ia tiba-tiba ‘diangkat’ angin dan terbang dari situ. Sadik tidak sempat melepaskan pegangannya menyebabkan dia turut diterbangkan bersama.

Daily Mail melaporkan dia berjaya melompat dari payung itu pada ketinggian empat meter dan ajaibnya tidak mengalami sebarang kecederaan.

“Sebenarnya saya elok saja. Saya melompat sebaik menyedari payung itu mampu terbang lebih tinggi,” katanya.

Malangnya, seorang lelaki lain, Mehmet Ali Bicakci patah kaki serta tulang rusuk apabila payung itu jatuh menimpanya, menyebabkannya pengsan. – Agensi


‘Itu Bukan Kenyataan Saya’, Ketua Penerangan Warisan Nafi Dakwaan Keluar Parti

KOTA KINABALU: Ketua Penerangan Warisan Yusof Yacob menafikan dakwaan kononnya beliau akan meninggalkan parti itu seperti yang tular sejak semalam.

Ahli Dewan Undangan Negeri (ADUN) Sindumin itu, berkata perkara terbabit hanya spekulasi kerana laporan yang mendakwa beliau akan berbuat demikian bukanlah berdasarkan kenyataannya.

“Itu bukan kenyataan saya. Saya akan buat penjelasan nanti,” katanya ringkas kepada Bernama melalui aplikasi WhatsApp.

Terdahulu, sumber terdekat Yusof dipetik sebagai berkata Ketua Bahagian Warisan Sipitang itu akan meninggalkan parti untuk menjadi Adun Bebas kerana ingin membantu rakyat di kawasannya.

Yusof adalah antara pemimpin terawal yang berjuang bersama Warisan sejak ia ditubuhkan pada 2016, selain pernah dilantik sebagai Menteri Pelajaran dan Inovasi Sabah ketika parti itu menerajui pentadbiran kerajaan negeri.

Beliau mempertahan kerusi Dewan Undangan Negeri Sindumin dengan majoriti 424 undi dalam persaingan enam penjuru pada Pilihan Raya Negeri Sabah ke-16 yang berlangsung September tahun lalu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


9 PTI Ditangkap Dalam Ops Bersepadu Di Sekitar Kota Kinabalu

KOTA KINABALU: Sembilan Pendatang Tanpa Izin (PTI) berjaya ditangkap pasukan polis dalam Operasi Bersepadu Cegah Jenayah di daerah ini pada Sabtu.

Pemangku Ketua Polis Daerah Kota Kinabalu Superintendan George Abd Rakman berkata, dalam operasi berkenaan, seramai 44 orang diperiksa dan sembilan daripada mereka adalah PTI.

“Daripada sembilan orang itu, dua didapati positif dadah. Operasi dijalankan selama lapan jam dari 10 pagi sehingga 6 petang Sabtu.

“Operasi membabitkan enam lokasi sekitar daerah ini, antaranya Jeti Pasar Besar, setinggan Iramanis, Luyang, setinggan Damai Sari/CKS Manggatal, setinggan belakang 1Borneo, setinggan Seri Warisan Inanam dan sekitar Bandaraya ini,” katanya dalam satu kenyataan di sini pada Ahad.

Beliau berkata tumpuan operasi adalah kawasan yang mempunyai kadar pertumbuhan PTI mengundang kepada kegiatan jenayah di sini.

Katanya, anggaran umur PTI yang ditangkap adalah dalam lingkungan 14 tahun sehingga 33 tahun, terdiri daripada enam lelaki dewasa, empat perempuan dewasa serta seorang kanak-kanak perempuan.

“Tangkapan akan disiasat berdasarkan Seksyen 6(1)(c) Akta Imigresen 1959/63 dan tangkapan kesalahan penagihan dadah disiasat mengikut Seksyen 15(1) Akta Dadah Berbahaya 1952,” katanya.

Menurutnya, operasi berkenaan akan dijalankan dari semasa ke semasa dan orang ramai dialu-alukan bagi menyalurkan  sebarang maklumat kepada balai polis berhampiran atau melalui laman sosial facebook polis Kota Kinabalu. – Utusan Borneo


COVID-19: Dr Noor Hisham Akui Tertekan, Tak Boleh Tidur

PUTRAJAYA : Perang menentang musuh halimunan bernama COVID-19 yang berlanjutan sejak awal tahun ini nyata memberikan kesan dan tekanan bukan sahaja kepada petugas barisan hadapan, malah kepada warga kerja Kementerian Kesihatan (KKM).

Ketua Pengarah Kesihatan, Tan Sri Dr Noor Hisham Abdullah pada sidang media hariannya pada Rabu mendedahkan bahawa beliau turut mengalami kelesuan serta tekanan mental dan fizikal yang amat tinggi.

“Ini adalah kerana kami berperang berterusan tanpa henti untuk 10 bulan tanpa cuti. Setiap hari, kami ada mesyuarat dan ada tindakan (susulan).

“Setiap lapisan warga kerja KKM membuat kerja dengan sebaik mungkin dan mungkin ada yang terkesan iaitu tekanan yang tinggi.

“Termasuk KP (Ketua Pengarah) Kesihatan juga (berdepan) tekanan yang amat tinggi,” katanya.

Dr Noor Hisham mengakui bahawa kelesuan itu turut menyebabkan beliau mengalami kesukaran untuk tidur.

“Kadang-kadang malam pun tidak boleh tidur kerana kami perlu fikirkan pelbagai aktiviti dan bagaimana kami boleh selesaikan masalah ini.

“Walaupun diberikan masa untuk berehat, kami tidak boleh berehat.

“Tengah malam pun bangun pada jam 3 atau 4 pagi dan masih memikirkan bagaimana untuk menyelesaikan masalah ini,” ujarnya.

Bagaimanapun, beliau berkata rata-rata kakitangan KKM masih dapat bertahan dan kekal bersemangat untuk memastikan COVID-19 lenyap daripada bumi Malaysia ini. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hilang selepas berhabis duit langgan web

BEIJING: Seorang pemuda menghilangkan diri selepas menghabiskan wang berjumlah 1.7 juta yuan (RM1 juta) milik ibu bapanya untuk melanggan sebuah laman web hiburan siaran langsung yang memaparkan wanita cantik berpakaian seksi.

Pemuda dikenali sebagai nama Liu itu hilang dari rumahnya di Changsha, ibu kota tengah wilayah Hunan pada akhir Disember lalu, lapor Red Star News.

South China Morning Post melaporkan, Liu gagal dikesan keluarganya namun berdasarkan rekod perjalanan, bank dan media sosial menunjukkan dia mungkin berada di Shenzen.

Menurut bapanya, sebelum menghilangkan diri Liu didapati menghabiskan wang sebanyak 1.7 juta yuan bagi melanggan laman web siaran langsung dikenali sebagai YY.

“Liu seorang anak yang baik dan dia mungkin dipaksa seseorang menyebabkannya menghilangkan diri,” katanya.

Media tempatan melaporkan, pemuda itu membelanjakan 12,000 yuan (RM7,287) sebulan sebagai yuran langganan laman web itu yang menyediakan kelebihan istimewa sebagai penonton. – Agensi


Jangan Ambil Mudah Penurunan Kes Covid-19 Di Sabah, Kata Masidi

KOTA KINABALU: Menteri Kerajaan Tempatan dan Perumahan, Masidi Manjun mengingatkan semua pihak supaya tidak mengambil mudah walaupun kes Covid-19 di Sabah mencatatkan penurunan sejak 3 hari ini.

Katanya, angka berkenaan hanya akan terus menurun sekiranya semua pihak berkerjasama dan lebih berdisiplin dalam mematuhi prosedur operasi standard (SOP).

”Hari ini, sebanyak 370 kes baru dicatatkan dan terdapat sedikit penurunan kes harian selepas 3 hari lalu.

“Saya rasa, angka yang ditunjukkan hari ini adalah diramal oleh Kementerian Kesihatan Malaysia (KKM) bahawa strategi mereka berfungsi.

“Bagaimanapun, kita tidak boleh ambil mudah perkara ini. Kalau mahu jumlahnya terus menurun, setiap pihak perlu berkerjasama dan lebih berdisiplin dalam mematuhi SOP.

“Saya sangat berharap angka ini terus menurun untuk hari seterusnya,” katanya pada sidang media mengenai perkembangan Covid-19 di Sabah aplikasi Zoom, hari ini.

Sementara itu, Masidi berkata, tiada sampel ujian Covid-19 tertunggak di negeri berkenaan setakat ini.

“Saya andaikan apa yang dilaporkan sekarang adalah kes terbaru dan jumlah ini dalam kawalan,” katanya.

Dalam perkembangan sama, beliau berkata, 3 lagi pusat kuarantin dan rawatan Covid berisiko rendah (PKRC) dibuka hari ini bagi menampung pertambahan pesakit di beberapa daerah di negeri itu.

Katanya, salah satu PKRC dibuka di Kompleks Penjara Kepayan yang mempunyai kapasiti 120 katil dan dikhaskan untuk banduan yang dijangkiti Covid-19 di situ.

”2 lagi pusat yang dibuka adalah di Dewan Jabatan Sukarelawan Malaysia (Rela) di Tuaran yang mempunyai kapasiti 60 katil serta di Dewan Masyarakat Tenom yang boleh memuatkan 48 katil.

”Walaupun di Tenom tidak mencatatkan sebarang kes pada hari ini, pembukaan PKRC di daerah itu sebenarnya bukan hanya untuk kegunaan pesakit dari daerah itu saja.

”Tenom terletak tidak jauh dari Keningau, iaitu daerah yang sebelum ini pernah mencatatkan statistik kes yang tinggi, jadi kita sebenarnya melihat kesesuaian sesebuah bangunan dan logistiknya,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa Banjir Perlu Ikut Arahan Pindah Ke PPS – Hajiji

KOTA KINABALU, 17 Jan : Ketua Menteri Sabah Datuk Seri Hajiji Noor menggesa semua penduduk yang terjejas banjir di negeri ini supaya segera berpindah ke pusat pemindahan sementara (PPS) sekiranya diarahkan dan mematuhi arahan pihak berkuasa bagi mengelakkan sebarang masalah tidak diingini berlaku.

“Mangsa banjir perlu mendengar nasihat pihak berkuasa. Apa yang paling penting semua mangsa banjir juga perlu mematuhi semua prosedur operasi standard (SOP) yang ditetapkan di PPS agar tiada penularan COVID-19 berlaku di situ.

Sekarang kita bukan sahaja berhadapan dangan masalah banjir tetapi kita juga sedang berhadapan dengan COVID-19. Oleh itu, kita tidak mahu ada jangkitan berlaku di PPS,” katanya kepada pemberita selepas meninjau dan melawat mangsa banjir di kawasan Penampang dekat sini, hari ini.

Sementara itu, Hajiji berkata kerajaan negeri akan membantu sebaik mungkin untuk mengurangkan bebanan mangsa banjir di seluruh Sabah dengan menyediakan kemudahan PPS, bantuan bakul makanan dan kewangan.

“Kerajaan akan sentiasa memantau keadaan banjir di negeri ini dan akan mengambil tindakan sewajarnya untuk membantu mangsa yang terlibat,” katanya.

Setakat 4 petang tadi, seramai 270 mangsa banjir ditempatkan di sembilan buah PPS di Sabah.  – BERNAMA


Pilu Lihat Anak Alami Kegagalan Fungsi Usus

SANDAKAN: Seorang bapa resah dengan keadaan anak lelakinya yang berusia lebih dua tahun selepas terpaksa menggunakan kolostomi beg akibat mengalami kegagalan fungsi usus.

Sidi Gazalba Syamsu Alam, 39, berkata, anak tunggalnya, Muhammad Yafiq Yusuf, menghadapi masalah berkenaan sejak lahir dan tidak boleh membuang air besar menyebabkan perut anaknya itu kelihatan kembung.

Menurutnya, Muhammad Yafiq Yusuf memerlukan kaedah manual mengeluarkan najis dengan menyedutnya menggunakan peralatan perubatan.

“Bagaimanapun, baru-baru ini, mengeluarkan najis melalui kaedah itu sudah tidak berjaya kerana anak sudah membesar.

“Makanan anak bukan lagi seperti ketika bayi dahulu dan keadaan najisnya turut bertambah sukar disedut,” katanya ketika ditemui, hari ini.

Sidi Gazalba Kampung Gum-Gum, Sandakan itu berkata, awal bulan ini Muhammad Yafiq tidak dapat membuang air besar selama lima hari.

“Kami membawanya ke Hospital Duchess of Kent Sandakan sebelum dipindahkan ke Hospital Wanita dan Kanak-Kanak Likas di Kota Kinabalu dan menjalani pembedahan kolostomi semalam.

“Kini anak saya masih menerima rawatan di wad dan difahamkan selepas ini akan ada rawatan susulan,” katanya.

Katanya, dia yang hanya bekerja sebagai pemandu bas mini kini bingung memikirkan soal kewangan dalam berdepan situasi yang terpaksa dilalui anaknya itu.

“Sejak beberapa hari di Kota Kinabalu, saya terpaksa menumpang rumah rakan yang menyewa di Telipok.

“Dalam masa sama, sudah lama saya tidak bawa bas. Nasib baik ada keluarga dan rakan yang membantu dari segi kewangan.

“Semua ini ujian buat saya, Muhammad Yafiq adalah cahaya mata saya dan isteri yang pertama sejak menunggu kira-kira lapan tahun.

“Saya sangat berharap keadaannya pulih dan dapat hidup normal seperti kanak-kanak lain,” katanya.

Sidi Gazalba juga merayu kepada mana-mana individu yang boleh membantu keluarganya dengan menghubunginya di talian 013-8878417.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Jaga Sabah Musa,” Bekas Ketua Menteri Terkenang Nasihat Allahyarham Rahimah

KOTA KINABALU : “Jaga Sabah Musa”, itu nasihat  Allahyarham Toh Puan Rahimah Stephens setiap kali mengakhiri perbualan yang akan sentiasa diingati oleh bekas Ketua Menteri Sabah Tan Sri Musa Aman.

Musa berkata beliau bertuah kerana berpeluang mengenali Allahyarham yang tidak kekok untuk memberitahunya tentang kerisauan dan harapannya terhadap Sabah.

Beliau berkata Sabah kehilangan seorang wanita yang berbudi pekerti luar biasa dan telah mempelopori peranan wanita dalam perkhidmatan awam sebagai Menteri Kabinet wanita pertama Sabah di bawah kerajaan Berjaya.

“Mewakili keluarga saya, saya mengucapkan takziah kepada keluarga Toh Puan Rahimah Stephens atas pemergian beliau.

“Toh Puan seorang yang merendah diri dan baik serta cekal walaupun berdepan dengan begitu banyak cabaran termasuk kematian tragis suaminya, bekas Ketua Menteri Allahyarham Tun Fuad Stephens.

“Kecekalan beliau seiring dengan semangatnya untuk hidup yang dicerminkan melalui minatnya terhadap tarian sehingga ke usia emasnya,” katanya dalam kenyataan hari ini.

Rahimah, 91, meninggal dunia di sebuah hospital swasta di sini pada kira-kira 4 pagi tadi dan selamat dikebumikan pada tengah hari di Tanah Perkuburan Islam Kampung Likas. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah perlu galakkan China melabur – Mohd Shafie

KOTA KINABALU, 15 Feb – Sabah perlu menggalakkan China untuk melabur dalam sektor tertentu yang akan memberi mafaat kepada kedua-dua pihak, kata Ketua Menteri Datuk Seri Mohd Shafie Apdal.

Beliau berkata, di peringkat global China dilihat sebagai rakan perniagaan penting, dan perkongsian perlu berasaskan saling meraih manfaat dengan memihak kepada Sabah untuk memastikan pembangunan ekonomi serta meletakkan negeri di kedudukan strategik dalam arena antarabangsa abad ke-21 yang mencabar.

“Anda perlu mempertimbangkan lokasi strategik Sabah di rantau ini.

“Secara strategiknya, Sabah terletak hampir dengan China dan negara lain di rantau ini seperti Korea dan Jepun, serta kawasan pertumbuhan Brunei-Indonesia-Malaysia-Filipina di samping di bahagian selatan dengan Australia dan Papua New Guinea,” katanya semasa majlis sambutan Tahun Baharu Cina bersama Konsul Jeneral China di sini, malam ini.

Hadir sama ialah Yang Dipertua Negeri Sabah, Tun Juhar Mahiruddin dan Konsul Jeneral China di Kota Kinabalu, Liang Caide.

Mohd Shafie berkata semakin ramai rakyat China memilih Sabah sebagai destinasi percutian mereka.

Beliau berkata pelancong China memilih Sabah kerana tiada halangan bahasa selain makanan yang sedap, makanan laut yang murah dan banyak, matahari, laut dan pantai, serta satu lagi makanan istimewa yang banyak dicari iaitu sarang burung.

Beliau menekankan bahawa mana-mana dan semua pelaburan mesti mewujudkan peluang pekerjaan untuk rakyat Sabah.

Pekerjaan tersebut juga perlu relevan dalam abad ke-21 supaya penduduk tempatan tidak akan dipinggirkan oleh perubahan global yang disebabkan gangguan, terutama kemajuan teknologi yang pesat, katanya.

Sementara itu, Liang berkata mengikut perangkaan terbaru yang dikeluarkan Lembaga Pelancongan Sabah, jumlah pelancong China yang melawat Sabah pada tahun lepas mencecah 593,600.

“Ini menunjukkan bahawa Sabah semakin popular di China, dan negeri ini menjadi antara tarikan pelancongan pilihan rakyat China. Pada masa sama, terdapat lebih ramai orang dari Sabah melawat China,” katanya.

Liang berkata tahun lepas, Konsulat Jeneral mengeluarkan lebih 31,000 visa, peningkatan 22 peratus berbanding angka yang dicatatkan pada tahun sebelumnya.

Beliau berkata pada masa ini, jumlah penerbangan terus dari Kota Kinabalu ke pelbagai bandar di China meningkat kepada 121 penerbangan seminggu, purata 17 penerbangan terus setiap hari antara China dan Sabah.


Sabah Beri Kebenaran Ladang & Kilang Kelapa Sawit Beroperasi Semula

KOTA KINABALU: Kerajaan Sabah hari ini memutuskan memberi kebenaran kepada ladang dan kilang sawit di enam daerah negeri ini beroperasi semula.

Ketua Menteri, Datuk Seri Mohd Shafie Apdal, berkata enam daerah berkenaan adalah Tawau, Lahad Datu, Kinabatangan, Semporna, Kunak dan Kalabakan.

Bagaimanapun, Mohd Shafie berkata, kebenaran terbabit tertakluk kepada syarat yang sudah ditetapkan kerajaan negeri.

“Ladang mahupun kilang sawit daerah dinyatakan harus tidak mempunyai kes COVID-19 dan tiada ‘Person Under Investigation’ (PUI).

“Selain itu, pekerja ladang dan kilang tiada hubungan kontak rapat dengan pesakit atau PUI COVID-19.

“Semua ladang dan premis kilang wajib mematuhi panduan pengoperasian ladang semasa wabak yang dikeluarkan oleh Jabatan Kesihatan Negeri Sabah,” katanya.

Beliau berkata demikian melalui kenyataan media di Kota Kinabalu, hari ini.

Sementara itu, Mohd Shafie menyatakan kebenaran akan ditarik balik serta-merta sekiranya ada ladang dan kilang yang sedang beroperasi didapati mempunyai kes positif COVID-19, PUI atau kontak rapat individu positif wabak itu.

Dalam pada itu, beliau berkata pihaknya akan mengkaji semula kebenaran operasi ladang dan kilang sawit di semua daerah terbabit dari semasa ke semasa. – Berita Harian


Polis Siasat Dakwaan Selebriti Berbulan Madu Di Sabah

KUALA LUMPUR: Polis akan menjalankan siasatan terperinci berhubung dakwaan sepasang suami isteri yang juga selebriti dikatakan merentas negeri untuk berbulan madu di Sabah, baru-baru ini.

Ketua Polis Daerah Wangsa Maju, Superintendan Ashari Abu Samah, berkata pihaknya menerima permohonan rentas negeri ke Sabah atas urusan perniagaan daripada seorang lelaki berusia 27 tahun di Balai Polis Setapak pada jam 5 petang, 20 Mac lalu.

“Pemohon itu ada mengemukakan surat arahan menjalankan tugas oleh syarikat dan berdasarkan dokumen itu pihak polis meluluskan permohonan rentas negeri yang bermula pada 21 hingga 25 Mac ini.

“Bagaimanapun, gambar lelaki itu bersama isterinya berusia 31 tahun tular di media sosial semalam,” katanya dalam satu kenyataan hari ini.

Ashari berkata, pasangan terbabit dikatakan pergi berbulan madu di kawasan peranginan, sekali gus menyebabkan orang ramai mempertikaikan bagaimana mereka mendapat kebenaran rentas negeri ke Sabah.

Setakat ini, katanya, pasangan itu masih berada di Sabah dan akan dipanggil untuk memberi keterangan kepada pihak polis sebaik pulang ke Semenanjung.

“Polis akan menjalankan siasatan terperinci berhubung dakwaan itu dan mereka didapati memberikan keterangan palsu untuk merentas negeri, tindakan akan diambil mengikut Seksyen 22 (d) Akta Pencegahan Dan Pengawalan Penyakit Berjangkit 1988 (Akta 342).

“Orang ramai dinasihatkan supaya tidak mengambil kesempatan di atas budi bicara pihak polis dalam memberi kebenaran merentas negeri bagi urusan perniagaan, kerja atau pun kecemasan,” katanya.

Katanya, sekiranya terdapat sebarang pertanyaan atau maklumat orang ramai diminta menghubungi Hotline Polis Kuala Lumpur di talian 03-21159999, Ibu Pejabat Polis Daerah (IPD) Wangsa Maju di talian 03-92899222 atau balai polis berhampiran.

Sebelum ini, seorang pelakon wanita bersama suaminya memuat naik beberapa rakaman video di laman Instagram ketika berada di Semporna, Sabah sekali gus mengundang kecaman netizen apabila mereka didakwa merentas negeri untuk berbulan madu.

Pasangan suami isteri berkenaan dikatakan baru melangsungkan perkahwinan pada 12 Mac lalu. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tarikh Pembukaan Persekolahan Dijangka Ditentukan Esok

KUALA LUMPUR: Tarikh pembukaan sesi persekolahan dijangka ditentukan esok selepas satu mesyuarat antara Kementerian Kesihatan Malaysia (KKM) dan Kementerian Pelajaran Malaysia (KPM) diadakan bagi membincang lebih mendalam mengenai pelaksanaan prosedur operasi standard (SOP).

Ketua Pengarah Kesihatan, Datuk Dr Noor Hisham Abdullah berkata, sebaik Perintah Kawalan Pergerakan Bersyarat (PKPB) tamat esok dan digantikan dengan fasa pemulihan yang membolehkan pembukaan beberapa sektor penting lain.

“Dalam proses itu (fasa pemulihan) kita bukan saja akan membuka sektor ekonomi tetapi sukan, perniagaan dan pelajaran.

“Esok kita akan adakan mesyuarat dengan KPM untuk bincang tarikh sesuai (pembukaan sekolah), kalau kita dapat tetapkan esok (tarikh), ibu bapa diberi masa dua minggu untuk membuat persiapan untuk anak-anak kembali ke sekolah,” katanya dalam sidang media harian hari ini.

Menurutnya, buat permulaan seperti perbincangan awal sebelum ini pelajar Tingkatan 5 dan 6 akan memulakan sesi persekolahan terlebih dulu.

“Mungkin kita akan mula dengan Tingkatan 5 dan 6 sebelum kita buka untuk semua pelajar lain.

“Ini adalah perancangan kita tetapi perbincangan mendalam akan dilakukan esok dalam mesyuarat bersama KPM,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ketua Penerangan UPKO Letak Jawatan

KOTA KINABALU: Ketua Penerangan Pertubuhan Kinabalu Progesif Bersatu (UPKO), Albert Bingkasan meletak jawatan selepas 20 tahun bersama UPKO.

Bekas Pegawai Tugas-Tugas Khas kepada Menteri Perusahaan Perladangan dan Komoditi, Tan Sri Bernard Dompok ini menyerahkan surat peletakan jawatan pada 12 Januari lalu.

Katanya, surat perletakan jawatan itu diserahkan kepada Setiausaha Agung parti, Nelson W.Angang dengan salinan kepada Presiden Datuk Seri Wilfred Madius Tangau dan Timbalan Presiden Senator Datuk Donald Mojuntin.

“Pilihan raya negeri Sabah (PRN Sabah) pada September 2020 adalah antara titik hitam dalam kembara saya di gelanggang politik.

“Saya telah memikul tugasan dan melakukan sehabis baik dan yang termampu sebagai ketua penerangan, namun, nyatanya titik peluh itu gagal membantu parti. UPKO kalah 11 daripada 12 kerusi Dewan Undangan Negeri yang ditandingi.

“Justeru, atas rasa rendah hati saya mengundur diri untuk memberikan ruang dan peluang kepada pemimpin lain merajui bahagian penerangan parti,” katanya dalam satu kenyataan hari ini.

Albert berkata, peletakan jawatan itu tidak diumumkan tiga bulan lalu kerana beliau masih meletak kepercayaan terhadap UPKO dan beliau masih kekal sebagai ahli UPKO.

Sejak 2001 hingga 2020, Albert juga pernah memegang beberapa jawatan dalam kerajaan termasuk Setiausaha Akhbar kepada Menteri Di Jabatan Perdana Menteri Tan Sri Bernard Dompok; Setiausaha Sulit Kanan kepada Menteri Sains, Teknologi dan Inovasi Datuk Seri Panglima Wilfred Madius Tangau; dan Setiausaha Politik kepada Timbalan Ketua Menteri Sabah merangkap Menteri Perindustrian and Perdagangan Sabah, Datuk Seri Panglima Wilfred Madius Tangau. – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Kenal Pasti Pusat Kuarantin Hadapi COVID-19 Selepas PKP Tamat

KOTA KINABALU: Kerajaan negeri Sabah telah mengenal pasti pusat kuarantin sebagai persediaan untuk menangani penularan wabak COVID-19 di negeri ini selepas tamatnya Perintah Kawalan Pergerakan (PKP).

Ketua Menteri Sabah Datuk Seri Mohd Shafie Apdal berkata antara pusat kuarantin itu adalah Kompleks Sukan Likas dan Pusat Konvensyen Antarabangsa Sabah (SICC) selain beberapa hotel.

“Ini bukan bererti pusat kuarantin yang sedia ada tidak mencukupi, tetapi ia adalah persediaan untuk menangani wabak ini dalam jangka masa panjang,” katanya kepada pemberita selepas mengadakan tinjauan ke Kompleks Sukan Likas, di sini, hari ini.

“Kita tidak dapat mengelak apabila beberapa perniagaan terpilih dibenarkan beroperasi secara berperingkat, kita tidak tahu (pesakit) pasti akan banyak berlakunya kontak (COVID-19),” tambahnya.

Mohd Shafie berkata ketika ini Kompleks Sukan Likas sedang dilengkapkan dengan kemudahan antaranya katil dan dijangka dibuka Ahad ini serta mampu menempatkan kira-kira 180 pesakit pada satu-satu masa.


Jelius tagih sokongan padu penyokong

KOTA KINABALU: Pengendali Sabah, Jelius Ating berharap penyokong Sang Badak akan membantu menyemarakkan semangat anak didiknya ketika aksi hidup mati menentang Kelantan dalam suku akhir kedua Piala Malaysia di Stadium Likas, di sini, malam esok.

Katanya, kehadiran penyokong yang ramai pasti meningkatkan lagi semangat pemain, seterusnya memberi mereka sedikit kelebihan untuk menyaingi pasukan pelawat.

“Kita lihat di Kota Bharu pada perlawanan lalu, kehadiran penyokong yang ramai memberi impak kepada permainan Kelantan kerana mereka ‘disuntik’ oleh sorakan semangat penyokong.

“Kalau mereka boleh berbuat demikian (menaikkan semangat pemain), saya juga yakin penyokong kita dapat melakukan perkara sama. Oleh sebab itu saya harap Stadium Likas akan dibanjiri penyokong Sabah malam esok,” katanya ketika dihubungi, di sini, hari ini.

Jelius berkata, persiapan pasukannya untuk menghadapi perlawanan esok berjalan lancar dengan kesemua pemain bebas daripada sebarang kecederaan.

“Kita akan mengekalkan kesebelasan utama kecuali menggantikan Randy Baruh yang digantung perlawanan selepas mengutip kad merah pada aksi pertama di Kota Bharu, Sabtu lalu.

“Setakat ini, tempat Randy dijangka diisi oleh Dendy Lowa namun saya masih memilliki beberapa pilihan lain, kita akan tengok nanti macam mana,” katanya.

Sementara itu, bekas pemain yang kini berusia 47 tahun itu berkata, beliau memiliki strategi tersendiri untuk cuba mengatasi Kelantan malam esok.

“Selepas aksi lalu, kami telah melihat semula rakaman video perlawanan dan saya harap apa yang kami rancang akan dilaksanakan dengan baik oleh pemain.

Pada perlawanan malam esok, Sabah perlu sekurang-kurangnya mengatasi Kelantan satu gol tanpa balas untuk melangkah ke separuh akhir.

Ini kerana, Sabah memiliki kelebihan satu gol di tempat lawan selepas tewas 1-2 pada suku akhir pertama sebelum ini.


Pemuda PH Sabah Mahu PBRS Dan UMNO Dikenakan Tindakan

KOTA KINABALU: Pemuda Pakatan Harapan (PH) meminta agar Jabatan Pendaftaran Pertubuhan Malaysia (RoS) mengenakan tindakan tegas terhadap dua badan berdaftar yang terlibat dalam salah laku rasuah.

Setiausaha Pemuda PH Sabah Mohammad Razeef Rakimin berkata dua badan terbabit masing-masing Parti Bersatu Rakyat Sabah (PBRS) dan Badan Perhubungan United Malay National Organisation (Umno) didakwa menerima wang secara haram daripada syarikat milik kerajaan 1Malaysia Development Berhad (1MDB).

“Mengikut pendedahan yang dilakukan Suruhanjaya Pencegahan Rasuah Malaysia (SPRM), sejumlah RM1,254,113.24 dana dipindahkan daripada syarikat terbabit kepada Badan Perhubungan Umno dan RM1,000,000 kepada PBRS.

“Ini adalah perbuatan yang tidak boleh dimaafkan kerana wang 1MDB sepatutnya digunakan untuk pembangunan ekonomi negara dan bukan untuk kepentingan parti politik tertentu,” katanya.

Beliau berkata jika dibiarkan tanpa tindakan oleh RoS, maka amalan itu dikhuatiri akan menjadi amalan serta ulangan parti pada masa hadapan.

“Tindakan tegas perlu dilakukan sebagai pengajaran dan peringatan bahawa tindakan menerima wang haram salah di sisi undang-undang,” katanya.

Jumaat lalu, Ketua Pesuruhjaya SPRM Latheefa Koya mendedahkan 41 individu dan entiti dikenakan saman lucut oleh SPRM bagi mendapatkan semula wang 1MDB berjumlah RM270 juta yang diagihkan kepada penerima akaun peribadi bekas Perdana Menteri Daruk Seri Najib Razak di salah sebuah bank.


Jangan Hina Anggota Keselamatan Yang Terkorban Di Tanduo

KOTA KINABALU: Dakwaan seorang pemimpin Parti Warisan Sabah (Warisan) yang menyifatkan pengorbanan anggota keselamatan ketika pencerobohan di Tanduo, Lahad Datu sebagai ‘sandiwara’ adalah pengkhianatan terhadap negara.

Presiden Parti Cinta Sabah (PCS), Datuk Seri Anifah Aman berkata, apa yang dikatakan oleh bekas Menteri Kabinet Persekutuan yang juga Ahli Majlis Tertinggi Warisan itu seperti dalam klip video yang tular di media sosial, jelas menghina barisan pertahanan negara.

“Saya kecewa melihat klip video beliau (pemimpin Warisan) memberi ucapan berbaur penghinaan terhadap anggota-anggota keselamatan Malaysia yang sanggup menggadaikan nyawa mereka demi mempertahankan kedaulatan negara.

“Di manakah rasa hormat pemimpin Warisan kepada anggota keselamatan Malaysia yang terkorban ketika mempertahankan kedaulatan bumi Sabah,” katanya dalam satu kenyataan di sini, hari ini.

Sejak awal pagi tadi, satu klip rakaman video sepanjang dua minit 30 saat tular di media sosial dengan memaparkan pemimpin berkenaan berucap dengan berlatarbelakangkan bendera Warisan.

Beliau dipercayai berucap ketika berkempen sempena Pilihan Raya Negeri (PRN) Sabah yang sedang rancak berlangsung.

Antara lain, pemimpin berkenaan mendakwa apa yang berlaku di Tanduo, Lahad Datu tujuh tahun lalu, mempunyai kaitan dengan pilihan raya umum kerana Umno dikatakan bakal kalah.

“Sebelum PRU yang lalu (2013), dia bilang Filipina mahu ambil Sabah, jadi ada peperangan konon di Tanduo.

“Datanglah jet di Tanduo, dibomnya kelapa sawit orang sampai habis kelapa sawit orang, rumah orang kuyak (rosak) ditembak.

“Selepas itu dia suruh kereta kebal masuk ke kampung-kampung pergi berperang sama ayam. Siapa kawan dia berperang? Ayam sama anjing kawan dia berperang.

“Apabila habis pilihan raya, tiada pula peperangan itu. Ketika saya menjadi wakil rakyat di Lahad Datu pada 1986, tidak pernah saya jumpa orang bawa senjata mahu berperang atau rampas Sabah.

“Apabila ketika itu kononnya Umno akan kalah kepada PKR, terus ada perang di Tanduo. Banyak orang mati disebabkan sandiwara itu, sandiwara bohong menembak,” katanya menerusi klip video berkenaan.

Pemimpin itu turut bertanding bagi kerusi di sebuah kawasan baharu di pantai timur Sabah.

Anifah yang juga bekas Menteri Luar berkata, pertempuran di Tanduo menyaksikan 235 pengganas mendarat di Sabah dari Pulau Siminul, Filipina.

“Kejadian itu menyebabkan 10 orang anggota keselamatan Malaysia terkorban, termasuk dalam beberapa serangan hendap.

“Bagaimanapun, pemimpin Warisan itu menyifatkan pengorbanan mereka sebagai sandiwara.

“Kenyataan itu menunjukkan betapa buta mata dan hati pemimpin Warisan terhadap pengorbanan wira negara, sekali gus melukakan hati keluarga dan rakan seperjuangan anggota keselamatan kita,” katanya.

Anifah menegaskan, pemimpin Warisan itu wajar bermuhasabah dan malu dengan kenyataan terbabit.

Malah, katanya, rakyat seharusnya menolak pimpinan yang tidak menghargai jasa barisan keselamatan melindungi kedaulatan negara khususnya Sabah.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Isteri Maut, Suami Dan Dua Anak Parah Kereta Rempuh Pokok

KOTA KINABALU: Seorang wanita maut manakala suami dan dua anaknya parah termasuk seorang kritikal selepas kereta dinaiki mereka terbabas dan merempuh pokok di pembahagi jalan di Jalan Lintas, dekat stesen minyak Petron, di sini semalam.

Dalam kejadian 5.30 petang itu, mangsa Juninah Amigian, 45, yang duduk di penumpang hadapan meninggal dunia di tempat kejadian akibat parah di bahagian kepala.

Suaminya Jamil Djehup, 46, yang memandu kereta jenis Proton Iswara parah dikepala, luka dan calar seluruh badan manakala dua anaknya Nur Sahzarinah, 20, patah tulang rahang di pipi kiri dan Mohamad Arif, 16, kritikal akibat parah di kepala, perut dan mulut.

Jamil dan Nur Sahzarinah dirawat di zon kuning Hospital Queen Elizabeth II (HQE II) manakala Mohamad ditempatkan di zon merah HQE II.

Difahamkan keluarga terbabit dari Kepayan mengambil Nur Sahzarinah yang bekerja sebagai pembantu Dialisis dan menuju pulang ke rumah mereka di Tebobon.

Ketua Polis Daerah Kota Kinabalu, Asisten Komisioner Habibi Majinji berkata siasatan awal mendapati kereta Proton Iswara yang dinaiki sekeluarga itu dipercayai hilang kawalan lalu terbabas dan merempuh pokok di pembahagi jalan di lokasi kejadian.

“Akibat daripada itu, mangsa maut di lokasi kejadian manakala pemandu (suami mangsa) dan seorang anaknya parah namun dilaporkan stabil.

“Seorang lagi anak mangsa dalam keadaan kritikal dan masih menerima rawatan,” katanya ketika dihubungi, hari ini.

Menurutnya, siasatan masih diteruskan dan kes disiasat mengikut Seksyen 41(1) Akta Pengangkutan Jalan (APJ) 1987.


Haziq Aziz disiasat mengikut empat kesalahan, ditahan semasa mahu berlepas ke Manila

KUALA LUMPUR: Siasatan ke atas Haziq Abdullah Abdul Aziz, yang ditahan di Lapangan Terbang Antarabangsa Kuala Lumpur (KLIA), Sepang, petang tadi dibuat mengikut empat kesalahan.

Pengarah Jabatan Siasatan Jenayah Bukit Aman, Datuk Huzir Mohamed, berkata empat siasatan berkenaan adalah Seksyen 504 Kanun Keseksaan iaitu dengan sengaja mengaibkan dengan niat hendak membangkitkan pecah keamanan yang membawa hukuman penjara sehingga dua tahun atau denda atau kedua-duanya sekali.

“Selain itu, siasatan turut dijalankan mengikut Seksyen 292 kanun yang sama iaitu menjual dan sebagainya buku-buku dan sebagainya yang lucah yang membawa hukuman penjara sehingga tiga tahun atau denda atau kedua-duanya sekali.

“Seksyen 377B kanun yang sama iaitu melakukan persetubuhan yang bertentangan dengan luar tabii yang membawa hukuman penjara sehingga dua tahun dan hendaklah juga dikenakan hukuman sebat,” katanya dalam satu kenyataan malam tadi.

Beliau berkata siasatan turut dibuat mengikut Seksyen 233, Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Katanya, sekiranya bersalah hukuman itu boleh dikenakan dengan denda maksimum RM50,000 atau penjara sehingga setahun atau kedua-duanya sekali.

Haziq, 27, ditahan oleh Unit Siasatan Jenayah Terkelas (USJT) Jabatan Siasatan Jenayah, Bukit Aman, ketika berada di terminal pelepasan antarabangsa untuk berlepas ke Manila, Filipina, pada kira-kira jam 6 petang.

Ketua Angkatan Muda Keadilan (AMK) Santubong itu membuat pengakuan bahawa dia adalah lelaki dalam aksi seks itu bersama seorang yang didakwa Menteri Hal Ehwal Ekonomi, Datuk Seri Mohamed Azmin Ali.

Mohamed Azmin kemudiannya menafikan sekeras-kerasnya pembabitannya dalam video itu dan menyifatkan sebagai satu tuduhan jahat serta kejam.

Timbalan Presiden PKR itu juga menegaskan siri fitnah itu adalah komplot jahat untuk mencemarkan reputasi dan keperibadian serta menjatuhkan dan memusnahkan karier politiknya. Berita Harian


Pengusaha Bas Ekspres Di Sabah Tunggu ‘Lampu Hijau’ Untuk Beroperasi

KOTA KINABALU: Lebih 20 pengusaha bas ekspres di negeri ini bersedia untuk beroperasi bila-bila masa, sebaik sahaja mendapat “lampu hijau” daripada Kementerian Pembangunan Infrastruktur Negeri Sabah.

Presiden Majlis Pengusaha-Pengusaha Bas Ekspres Sabah (Seboc), Datuk Donald Hanapi dalam kenyataan akhbar hari ini berkata pihaknya baru sahaja bermesyuarat dengan Setiusaha Tetap kementerian tersebut, bagi menetapkan Standard Operating Procedure (SOP) bagi aktiviti bas ekspres sempena Perintah Kawalan Pergerakan Bersyarat.

“Dalam mesyuarat tersebut pengusaha bas ekspres telah ditanya samada sudah bersedia beroperasi jika dibenarkan, dan kami sememangnya telah bersedia untuk kembali berkhidmat setelah dihentikan sejak 18 Mac lepas.

“Saya telah difahamkan bahawa kementerian akan mengadakan mesyuarat dalaman pada esok hari (5 Mei) sebelum memberikan kata putus berhubung hal ini.

“Ketika mesyuarat hari ini, persatuan kami menekankan agar diberikan subsidi minyak diesel kepada pengusaha bas, dan juga dibantu dari segi penyediaan disinfeksi di setiap terminal bas untuk mengelakkan menularan wabak Covid-19,” katanya.

Donald, dalam mesyuarat tersebut juga memohon agar kadar tambang bas dinaikkan sekurang-kurangnya 30 peratus kerana pengurangan pendapatan berikutan SOP penjarakan sosial.

“Jika sebelum ini sebuah bas ekspres boleh memuatkan 42 penumpang, namun dengan pelaksanaan penjarakan sosial, hanya 20 orang dibenarkan di dalam bas.

“Pengurangan jumlah penumpang ini pastinya memberikan kesan yang sangat besar kepada pengusaha bas ekspres, dan kami berharap agar permohonan kami dipertimbangkan,” katanya. – Berita Sabah


Kastam Rampas Rokok Seludup RM14.45 Juta Di Labuan

LABUAN: Jabatan Kastam Diraja Malaysia (JKDM) merampas rokok seludup bernilai RM14.45 juta dalam operasi di Pelabuhan Labuan, di sini pada 10 Julai lalu.

Timbalan Ketua Pengarah Kastam (Penguatkuasaan dan Pematuhan), Datuk Johari Alifiah berkata, operasi sepasukan Unit Siasatan Dalaman (USD) berjaya mengesan dua buah kontena berisi rokok seludup.

“Sebanyak 20.4 juta batang rokok dengan jumlah cukai sebanyak RM14.45 juta telah dirampas.

“Semakan ke atas Borang Kastam 1 (Import), Dokumen Perkapalan dan Daftar Muatan Kapal menunjukkan bahawa dagangan terbabit diimport dari salah sebuah negara di Asia Tenggara,” katanya dalam satu kenyataan hari ini.

Beliau berkata, siasatan awal mendapati syarikat pengimport tidak mempunyai lesen import yang diluluskan oleh Ketua Pengarah Kastam.

Katanya, dua buah syarikat dan seorang ejen kastam telah dikenal pasti kerana disyaki menguruskan pengikraran dagangan di dalam kontena tersebut.

“Beberapa individu lain yang disyaki terlibat juga telah dikesan untuk membantu siasatan yang sedang giat dijalankan bagi tujuan pendakwaan di mahkamah.

“Kes ini sedang disiasat di bawah Akta Kastam 1967 dan Peraturan-Peraturan Kastam 2019,” katanya.

Tambahnya, orang ramai digesa membantu pihak kastam memerangi jenayah penyeludupan khususnya rokok, minuman keras, mercun, dadah, kenderaan dan lain-lain serta dinasihatkan tidak membabitkan diri dengan aktiviti tersebut.

“Penyeludupan bukan sahaja merugikan negara dari segi kehilangan hasil malah ia turut mendatangkan ancaman kepada keselamatan negara dan kesejahteraan rakyat,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Isteri Pergi Majlis Bacaan Tahlil, Suami Rogol Anak Sehingga Hamil

Selama 21 bulan, remaja perempuan berusia 13 tahun terpaksa menjadi tempat melampias nafsu bapa tirinya. Akibatnya, remaja itu kini hamil akibat perbuatan terkutuk lelaki itu. Ketika mangsa, ‘A’, berusia 12 tahun, suspek yang hanya dikenali sebagai ‘SP’, 43, memperdayakan mangsa untuk melakukan perbuatan terkutuk itu dengan ganjaran telefon bimbit dan wang sejak April 2018. Mangsa juga selalu diberi amaran keras agar tidak mengadu mengenai pemerkosaan itu sehinggalah mangsa disahkan hamil yang kemudian membawa kepada penangkapan suspek. Di depan Ketua Polis Tulungagung (Indonesia), Eva Guna Pandia, suspek mengaku merogol anak tirinya kerana tewas dengan nafsunya sendiri. “Saya salah. Saya terlalu mengikut nafsu,” katanya yang juga mengakui merogol mangsa hampir setiap minggu. Dalam pengakuan itu, suspek berkata, dia selalu melakukan perbuatan itu di malam Jumaat ketika isterinya pergi menghadiri majlis bacaan yassin. “Ibunya pergi majlis bacaan yasin, saya ajak dia untuk ‘bermain’,” katanya. Menurut Eva, kes itu terbongkar selepas seorang anggota polis tempatan curiga melihat keadaan mangsa seperti wanita hamil, sedangkan dia baru berusia 13 tahun. Selain itu, penduduk setempat juga sedar, mangsa sudah jarang keluar dari rumah.Ketika disoal, A akhirnya mengaku yang dia sedang mengandung anak hasil perbuatan dari bapa tirinya. Suspek kemudian ditahan dan suspek mengaku melakukan perbuatan itu di rumahnya. Setelah mendapati mangsa hamil, mangsa dipindahkan ke tempat lain untuk menyembunyikan kehamilannya itu. Suspek akan didakwa di mahkamah dan bakal berdepan dengan hukuman penjara 5 tahun penjara dan maksimum 15 tahun penjara. Sumber: Tribun Jakarta


Terjun Ke Laut Elak Ditahan Pihak Berkuasa

LAHAD DATU: Seorang juragan bot nekad terjun ke laut bagi mengelak ditahan Pasukan Polis Marin (PPM) Semporna kerana disyaki menangkap ikan menggunakan bahan letupan di kawasan laut Kampung Basilan, Kunak, semalam.

Dalam kejadian jam 4.40 petang itu, suspek kemudian gagal dikesan anggota Unit Risikan Marin PPM Lahad Datu, dipercayai melarikan diri ke kawasan kampung berkenaan.

Komander PPM Wilayah 4 Sabah, Asisten Komisioner Mohamad Pajeri Ali, berkata sepasukan PPM Lahad Datu sedang menjalankan operasi dan mengesan sebuah bot pam disyaki menangkap ikan menggunakan bahan letupan di kawasan laut kampung berkenaan.

“Menyedari kehadiran pasukan PPM, juragan bot itu bertindak terjun dan meloloskan diri masuk ke kawasan kampung itu.

“Pemeriksaan ke atas bot pam menemui pelbagai jenis ikan disyaki ditangkap dengan bahan letupan,” katanya di sini, hari ini.

Menurutnya, anggota PPM Lahad Datu turut menemui enam paket kecil berisi hablur jernih disyaki dadah jenis syabu seberat 0.32 gram, wang tunai RM12 dan lima keping kertas timah.

“Semua barangan bernilai RM2,812 termasuk bot dirampas dan dibawa ke Pos PPM Kunak untuk tindakan lanjut

“Kes disiasat mengikut Akta Perikanan 1985 dan Akta Dadah Berbahaya 1952,” katanya. – Berita Harian


Peningkatan Kes Covid-19 Di Sabah Disebabkan Kluster Sinsingon Nabawan

KOTA KINABALU: Sebanyak 129 kes positif baharu COVID-19 dilaporkan di sini pada 26 Februari 2021 dengan satu kematian dicatatkan.

Menteri Kerajaan Tempatan dan Perumahan Datuk Seri Masidi Manjun berkata, daripada jumlah itu, terdapat satu kluster baharu dilaporkan iaitu Kluster Merotai Besar, Kalabakan.

“Kluster berkenaan mencatatkan enam kes baharu dengan bilangan kumulatif 26 kes. Kes indeks membabitkan penolong penyelia kedai yang dikesan positif melalui saringan bergejala.

“Kes kematian pula adalah melibatkan di Papar. Peningkatan kes pada Jumaat disebabkan kluster Sinsingon, Nabawan yang mencatatkan bilangan kumulatif sebanyak 29 kes positif. Kluster ini turut menular di Kota Kinabalu dengan tiga kes dan Keningau dengan dua kes,” katanya dalam satu kenyataan di sini, semalam.

Beliau berkata, daripada 129 kes baharu hari ini, Nabawan mencatatkan kes tertinggi dengan 29 kes, diikuti dengan Keningau (22), Kota Kinabalu (20), Kalabakan (12), Sandakan (9), Tawau (7), Kota Marudu (7), Lahad Datu (5), Kinabatangan (5), Kudat (3), Penampang (2), Papar (2) dan satu kes masing-masing di Pitas, Putatan, Beluran, Semporna, Kota Belud dan Tambunan.

Sementara itu katanya, kes pulih yang dilaporkan pada Jumaat sebanyak 132 kes dengan bilangan kumulatif 51,184 kes. Manakala, kematian di Sabah meningkat kepada 372 kes.

Setakat ini katanya, sebanyak 52,595 kes COVID-19 dilaporkan di Sabah dengan 800 kes aktif yang sedang menerima rawatan, iaitu 283 orang di hospital dan 509 orang di Pusat Kuarantin dan Rawatan Berisiko Rendah (PKRC) serta lapan orang di Pusat Tahanan Sementara (PTS) atau penjara.

“Terdapat 38 orang ditempatkan di Unit Rawatan Rapi (ICU) dan 13 orang memerlukan alat bantuan pernafasan,” katanya.

Dalam pada itu, Masidi berkata Kerajaan negeri bersetuju membenarkan aktiviti billard beroperasi di premis berlesen berkuatkuasa hari ini.

Bagaimanapun katanya, kebenaran ini tertakluk kepada prosedur operasi standard (SOP) dalam bidang sukan yang ditetapkan di bawah Perintah Kawalan Pergeraka Bersyarat (PKPB).

Namun katanya, aktiviti billiard hanya dibenarkan untuk permainan secara suka-suka dan bukannya untuk pertandingan. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UPKO Tetap Kukuh – Madius

KOTA KINABALU: Pertubuhan Kinabalu Progresif Bersatu masih kukuh walau pun dua wakil rakyatnya keluar daripada parti itu pagi tadi.

“UPKO masih kukuh. UPKO akan terus memainkan peranan yang penting sebagai rakan kongsi dalam kerajaan campuran Sabah,” kata Presiden UPKO, Datuk Seri Panglima Wilfred Madius Tangau.

“Kami menghormati keputusan mereka untuk meninggalkan UPKO seperti yang mereka umumkan. Untuk ketika ini, kami belum mendapat apa-apa pemberitahuan secara rasmi atau bertulis. Yang jelas, setelah menghubungi pemimpin kami di lapangan, UPKO tidaklah terjejas sangat,” tambah beliau.

Madius, yang juga merupakan Timbalan Ketua Menteri merangkap Menteri Perdagangan dan Perindustrian Sabah, berkata demikian kepada media ketika diminta mengulas tindakan Naib Presiden UPKO, Datuk Limus Jury dan ahli Majlis Tertinggi UPKO Datuk James Ratib yang mengumumkan perletakkan jawatan dan keahlian mereka daripada UPKO dalam satu sidang akhbar pagi tadi.

Limus adalah Ketua Bahagian UPKO Beaufort dan Ahli Dewan Undangan Kuala Penyu manakala James ialah ADUN Sugut yang memenangi kerusi itu dengan tiket UMNO pada pilihanraya umum ke-14 pada 2018 sebelum menyertai UPKO. Kedua-duanya berkata mereka kini ADUN Bebas.

Madius telah meminta Timbalan Ketua Bahagian UPKO Beaufort, Nelson W Angang yang juga merupakan Setiausaha Agung UPKO untuk menjalankan tugas sebagai pemangku ketua bahagian berkuatkuasa serta merta.

Madius juga mengatakan UPKO Beluran dibawah kepimpinan Ketua Pemuda UPKO, Felix Joseph Saang kekal mantap kerana James memangpun tidak memegang apa-apa jawatan dalam bahagian itu.

“Apa pun, saya telah memanggil satu mesyuarat tergempar Majlis Tertinggi UPKO dalam sehari dua ini,” tambah beliau.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Patuh SOP Punca Kes Kembali Naik Di Sabah – Masidi

KOTA KINABALU: Kes harian Covid-19 di Sabah yang berubah-ubah setiap hari dipercayai ada kaitan dengan tahap pematuhan prosedur operasi standard (SOP) dalam kalangan masyarakat negeri ini.

Menteri Kerajaan Tempatan dan Perumahan negeri, Datuk Masidi Manjun berkata, faktor itu dilihat antara sebab kes baharu Covid-19 di Sabah meningkat semula melebihi 1,000 kes semalam selepas mencatat tiga angka kelmarin.

“Sabah kembali mencatat peningkatan melepasi 1,000 kes setelah buat pertama kalinya mencatat angka jangkitan di bawah 1,000 semalam (kelmarin).

“Kes di Sabah berada pada paras melebihi 1,000 kes sehari selama hampir dua bulan sejak 4 Ogos lalu,” katanya dalam kenyataan media, malam tadi.

Sabah mencatat 1,078 kes baharu Covid-19 semalam, menunjukkan peningkatan 116 kes berbanding 962 kes kelmarin.

Sementara itu, Masidi yang juga jurucakap perkembangan harian Covid-19 Sabah berkata, sebanyak 22 lagi kes kematian dilaporkan di Sabah semalam dengan jumlah tertinggi iaitu 10 kes dilaporkan di daerah Sandakan.

Selebihnya, beliau berkata, tiga kes di Tawau, dua kes di Kudat dan Kota Marudu, manakala masing-masing satu kes di Lahad Datu, Keningau, Nabawan, Penampang dan Kota Kinabalu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


15 Tempat Menarik Di Labuan

Terletak hanya beberapa jam perjalanan bot dari Kota Kinabalu, dan menjadi laluan feri untuk ke Brunei adalah sebuah pulau yang mempesonakan, Labuan. Siapa sangka sebuah pulau yang tenang dengan pantai-pantai indah terkenal di seluruh dunia ini pernah melalui zaman kegelapan sewaktu perang dunia pertama dan kedua yang memusnahkan sebahagian besar bangunan-bangunan di pulau ini.

Namun inilah juga yang menjadikan Labuan cukup istimewa, dasar lautnya menjadi tarikan untuk diterokai penyelam dalam dan luar negara kerana kapal-kapal yang karam dari peperangan suatu ketika dahulu dan peninggalan-peninggalan jajahan yang menimbulkan rasa ingin tahu.

Nak tahu apa lagi yang menarik tentang Pulau Labuan yang juga sebuah pulau bebas cukai ini? Teruskan membaca 15 tempat menarik di Labuan yang kami senaraikan khas untuk anda.

Terletak tidak jauh dari Victoria Town yang hanya 15 minit pemanduan adalah Pantai Layang-Layang. Sebuah pantai yang cukup indah terutama sekali ketika waktu matahari melabuhkan tirainya sekitar pukul 5.30 ke 6.30 petang.

Sambil menikmati pemandangan yang memukau ini anda boleh menikmati pelbagai jenis makanan yang dijual di tepi pantai ini seperti cendol, sate, air kelapa yang menyegarkan dan banyak lagi. Bagi anda yang sukakan aktiviti menyelam, keindahan pemandangan di kawasan permukaan laut biru ini sama indahnya dengan flora dan fauna di dalam lautnya yang penuh warna-warni.

Cukup kaya dengan pelbagai jenis ikan, kerana ini jugalah Pantai Layang-Layang juga turut terkenal dalam kalangan kaki pancing.

Alamat: OKK Daud Road, Pulau Labuan

14. Taman Damai & Tugu Penyerahan Jepun

Di tepian Pantai Layang-layang, terletaknya dua lagi tarikan lain di Labuan iaitu Taman Damai & Tugu Penyerahan Jepun. Taman Damai dibina dengan sumbangan daripada Japan Shipbuilding Industry Foundation dan juga keluarga mereka yang terkorban sewaktu pencerobohan Jepun.

Pembinaan taman ini adalah untuk menjadi simbol keharmonian antara Malaysia dan Jepun. Di sebelahnya pula terletak Tugu Penyerahan Jepun, di sinilah peristiwa bersejarah di mana Angkatan Tentera Jepun yang diketuai Leftenan Jeneral Masao Baba telah menyerah kepada Tentera Australia pada tarikh 10 September 1945. Banyak perkara bersejarah yang dapat anak anda pelajari di sini bukan? Lain perasaannya apabila dapat melawat lokasi bersejarah ini sendiri.

Alamat: OKK Daud Road, Pulau Labuan

Labuan War Memorial Cemetary menempatkan tanah perkuburan tentera-tentera yang gugur sewaktu pencerobohan Jepun di Kepulauan Borneo pada tahun 1945. Terdapat sebanyak 1,788 buah kubur di memorial ini yang turut menempatkan warga Australia dan India.

Antara lain yang turut disemadikan di sini adalah Jack Mackey (1922–1945) dan Tom Derrick (1914–1945) yang pernah menerima Anugerah Kepujian Keberanian Victoria Cross.

Alamat: Labuan War Memorial Cemetary, 87000 Labuan

Bangunan 2 tingkat yang berbentuk seperti kerang, Muzium Marin Labuan ini cukup menarik untuk dilawati bersama keluarga. Bagi anda yang tidak berani menyelam di dalam air laut, di sinilah anda  dapat mendekati flora dan fauna marin yang bukan sahaja daripada kawasan laut, malahan juga dari paya bakau.

Menempatkan lebih daripada 570 koleksi, lawatan ke muzium ini pasti membuat anda jatuh cinta dengan keindahan dan kekayaan spesies hidupan dalam laut, mungkin ramai yang nak jadi penyelam lepas ini? Antara ruang pameran yang terdapat di sini adalah Seksyen Hidupan Marin, Seksyen Batu Karang,

Maklumat Kapal Karam dan Seksyen Paya Bakau. Di tingkat atas muzium ini pula mempamerkan banyak lagi maklumat tambahan yang lain yang melibatkan peralatan menyelam, peralatan memancing klasik dan moden, serta banyak lagi informasi berkaitan spesies hidupan marin.

Waktu Operasi: Setiap Hari (9.00am – 6.00pm)

Alamat: Muzium Marine Labuan, Jabatan Muzium Malaysia Wilayah Labuan, Kompleks Sukan Air Antarabangsa Labuan, Jalan Tanjung Purun.

Sudah puas berjalan di sana-sini sekitar Labuan, tiba-tiba terdengar bunyi dong! dong! dong! sebuah jam, dari mana lagi datangnya bunyi ini di tengah bandaraya Labuan kalau bukan dari Menara Jam Labuan yang penuh bersejarah.

Pada asalnya, menara jam ini dibina pada tahun 1906 sumbangan daripada seorang peniaga terkemuka Melaka, Chee Swee Cheng. Menara ini merupakan salah satu daripada empat buah struktur lain di Bandar Labuan yang terselamat daripada pengeboman tentera bersekutu.

Sedihnya pada tahun 1948 pihak British telah merobohkan menara jam ini dengan janji ia akan dibina kembali, namun begitu, menara ini sebaliknya telah dibina kembali oleh Perbadanan Labuan pada tahun 2002.

Jadi, menara jam yang anda dapat lihat kini adalah replika menara yang asal. Untuk pengetahuan anda, jam ini akan mengeluarkan bunyi pada setiap jam, oleh itu, rancang masa anda betul-betul untuk mendengar bunyinya ya?

Setelah melalui jalan dengan pemandangan yang indah untuk sampai ke Muzium Chimney, anda akan disambut pula dengan kisah misteri yang menyelubungi muzium ini. Misteri di sebalik muzium ini bukanlah sesuatu yang meremangkan bulu roma, tapi tentang fungsi menara chimney ini sendiri.

Walaupun diberikan nama chimney ataupun cerobong asap namun tiada kesan pembakaran yang ditemui pada dinding sebelah dalam menara ini. Ada juga yang mengatakan bahawa ia adalah sebuah rumah api kerana terletak di kawasan tanah tinggi dan kerana kewujudan sebuah pelabuhan di Lubung Temiang pada suatu ketika dahulu.

Teori yang lain pula mengandaikan yang menara ini mungkin juga sebuah menara jam, namun, di mana pula jamnya? Menara yang pelik namun inilah yang menjadikan ia menarik untuk dilawati, tambahan lagi di kawasan sekitarnya merupakan tapak pelombongan arang dari tahun 1847 hingga 1911 sewaktu pemerintahan British.

Waktu Operasi: Setiap Hari (9.00am – 5.00pm) | Hari Pertama Raya Puasa  & Haji Tutup

Alamat: Muzium Chimney Kg Lubok Temiang Jalan Tanjung Kubong 87000

Tidak jauh dari Muzium Chimney, terletaknya The Bird Park Labuan dengan 3 buah kubah besar dikelilingi oleh lanskap flora yang indah. Bagi anda yang suka melihat burung-burung yang dicipta dengan penuh warna-warni ini, dapatlah anda melihat dengan sepuas hati lebih daripada 580 spesies burung tanpa perlu membawa teropong yang berat. Semuanya ada di sekeliling anda. Satu perasaan yang pasti mengujakan sesiapa sahaja.

Waktu Operasi: Dibuka Setiap Hari Kecuali Jumaat

Bayaran: Dewasa RM3 | Kanak-kanak Percuma | Warga Emas & Pelajar RM2 | Pelancong RM5

Alamat: Tg. Kubong, Labuan Town, Labuan Island

Bangunan Muzium Labuan yang terletak di Jalan Dewan ini sebenarnya telah dibina oleh  pihak British pada tahun 1950-an untuk dijadikan Pejabat Pentadbiran Kolonial British. Selepas diambil alih oleh Jabatan Muzium Malaysia, pelbagai kerja konservasi telah dilakukan untuk dijadikan muzium yang penting di Labuan.

Antara pameran menarik yang terdapat di muzium ini adalah replika rumah suku Kadayan, artifak batu dari zaman neolitik yang ditemui di Pulau Burong dan koleksi senjata perang dunia.

Tak cukup dengan itu, anda juga dapat melihat dengan lebih dekat kerusi, meja dan pen yang telah digunakan oleh mantan Perdana Menteri Malaysia, Tun Dr. Mahathir B. Mohamed. Nak tahu apa lagi yang ada di sini? Datanglah ke Muzium Labuan untuk melihat sendiri kekayaan koleksi dan informasinya.

Waktu Operasi: Isnin – Ahad (8.30am – 5.00pm) | Hari Pertama Raya Puasa  & Haji Tutup

Alamat: Muzium Labuan, Jabatan Muzium Malaysia Wilayah Labuan, U 0364, Jalan Dewan, 87008

Ke mana nak dituju di Labuan ini kalau tiba-tiba teringin bershopping seperti di kota metropolitan? Di sinilah lokasinya, Ujana Kewangan ataupun lebih dikenali sebagai UK dalam kalangan penduduk tempatan. UK ini sebenarnya adalah satu-satunya pusat membeli-belah yang terdapat di Labuan. Antara yang terdapat di sini adalah Parkson, Giant, KFC, Pizza Hut dan lain-lain.

Tapi yang membezakan pusat membeli-belah ini dengan di tempat lain adalah kerana ia adalah salah-satu daripada tempat bershopping yang bebas cukai untuk barangan seperti coklat, ya anda tidak salah dengar, bebas cukai.  Nak bershopping coklat sehingga penuh satu luggage seperti di Langkawi? Datanglah ke Ujana Kewangan.

Alamat: Lot No. E008, Tingkat Bawah, Bangunan Financial Park, 87000 Wilayah Persekutuan

House of Millions of Peace, itulah nama yang diberikan kepada Pantai Pancur Hitam. Diberikan gelaran sedemikian kerana keindahan pemandangan dan ketenangan angin sepoi-sepoi bahasa pantai ini menjadikan ia pilihan ramai jutawan untuk membina rumah mewah di sini.

Keindahannya yang memukau turut menarik perhatian dunia sehingga dianugerahkan dengan Anugerah United Nation COBSEA Clean Beach 2008. Sambil-sambil menikmati pemandangan yang indah di pantai ini anda boleh membeli makanan yang dijual di tepi pantai seperti air kelapa, sosej, bertih jagung, coklat dan banyak lagi, barulah syok menikmati pemandangan sambil mengisi perutkan?

Pantai Pohon Batu adalah sebuah pantai yang terletak sebaris dengan Pantai Pancur Hitam. Untuk pengetahuan anda, Pantai Pohon Batu terkenal dengan panorama indahnya sewaktu matahari terbenam. Jika anda ke sini, anda juga dapat melihat warung-warung kayu yang dibuka di tepian pantai indah ini dengan jualan makanan laut segar.

Tiada apa yang lebih menyeronokkan jiwa daripada menikmati pemandangan mempesonakan bawah lindungan pokok-pokok kasuarina dengan makanan yang masih segar hasil tangkapan nelayan di sini.

Alamat: Pohon Batu Smpang 26 (Pohon Batu), Labuan

Sekiranya anda datang ke Labuan pada tarikh-tarikh yang penting seperti hari kemerdekaan negara dan hari kemerdekaan Labuan anda dapat melihat kemeriahan dataran ini sepertimana di Dataran Merdeka KL.

Di sini juga banyak dijalankan persembahan dan keraian lain yang penting di Labuan. Lalu-lalulah di Labuan Square ini kalau anda sudah sampai ke Labuan ya, mungkin ada sesuatu yang menarik diadakan.

Terletak berdekatan dengan Bandar Labuan yang hanya 5 minit pemanduan, Labuan Botanical Gardens didirikan di atas tapak kawasan yang pernah menempatkan bangunan kerajaan yang digelar Bumbung 12 dibina oleh penjajah dengan seni bina yang cukup unik pada tahun 1852.

Bumbung 12 ini juga merupakan tempat tinggal Sir James Brooke dan pernah menjadi rumah persinggahan King Edward VIII (The Prince of Wales) sewaktu kedatangannya ke Labuan pada tahun 1922. Namun pada tahun 1945, bangunan ini dan sebahagian besar kawasan di sekelilingnya musnah dibom oleh tentera bersekutu. Yang tinggal hanyalah sisa bangunan serta sebuah tangki air.

Kini tapak ini menempatkan sebuah taman botani indah dengan sebuah taman bunga raya pelbagai spesies, taman herba, sebuah tasik buatan dengan jambatan merentasinya, laluan refleksologi, gazebo, taman permainan kanak-kanak dan rumah pondok di atas pokok. Ingin berseronok dengan anak-anak dalam taman yang menyegarkan? Datanglah ke taman botani ini.

Alamat: Labuan Botanical Garden, 708, 87000 Labuan

Terletak betul-betul di tengah bandaraya Labuan, di One Stop Duty-free Shopping ini anda dapat menghabiskan hari terakhir anda sekeluarga di Labuan dengan membeli-belah pelbagai barangan menarik dengan harga yang bebas dari cukai.

Tiada perasaan yang lebih menggembirakan bila dapat bershopping di bawah harga jualan sebenar, ya tak? Antara yang boleh dijumpai di sini adalah coklat, mutiara dan banyak lagi produk lain yang dihasilkan penduduk tempatan seperti saho, sambal dan tapai.

Waktu Operasi: Setiap Hari (9.00am – 9.00pm)

Satu-satunya masjid yang terletak di Wilayah Persekutuan Labuan, Masjid Jamek An’Nurataupun  Masjid Negeri Wilayah Persekutuan Labuan adalah sebuah masjid yang dibina pada tahun 1980 dengan gabungan seni bina Melayu Brunei dan Turki.

Reka bentuknya yang agak futuristik menjadikan ia tarikan yang cukup terkenal dalam kalangan pelancong yang datang ke Labuan. Sebuah masjid yang cukup indah dan berbeza dari masjid yang lain. Jangan lepaskan peluang untuk singgah bersolat di sini.

Pulau yang kecil namun cukup padat dengan tarikan yang tersendiri. Kekayaan sejarah, keindahan panorama pantai dan laut dalam yang mempesonakan serta statusnya sebagai pulau bebas cukai menjadikan ia destinasi pelancongan idaman ramai untuk lari daripada kekacauan kehidupan di kota. Jadi, apa lagi yang anda tunggu, tidak perlu keluarkan wang lebih untuk membuat passport, pulau indah ini masih di dalam radar negara Malaysia.

Yang perlu anda lakukan hanyalah menempah hotel yang juga tak menipiskan poket anda melalui booking.com. Tiada sebab untuk tidak ke Labuan bukan?

Sekian sahaja penulisan kali ini, diharapkan artikel tempat menarik di Labuan ini dapat membantu anda merancang percutian yang sukar dilupakan. Semoga anda sekeluarga berseronok menikmati ketenangan percutian di Labuan nanti!Sumber : maisinggah.com


APM Sabah Menerima 69 Panggilan Kecemasan Op Bantu Aidilfitri

KOTA KINABALU: Angkatan Pertahanan Awam (APM) memberi maklum balas kepada 69 kes kerosakan kenderaan pengguna jalan raya menjelang sambutan Aidilfitri, awal minggu ini.

Fasa pertama operasi khas ‘Op Bantu Aidilfitri’ itu menyaksikan anggota APM dikerahkan ke beberapa lokasi sebagai persediaan membantu pemilik kenderaan ketika orang ramai sibuk pulang ke kampung masing-masing.

Menurut statistik yang dikeluarkan APM hari ini, kes kerosakan kenderaan mencatatkan panggilan kecemasan tertinggi dengan 45 kes dalam tempoh dua hari pertama di seluruh negeri ini.

Ini diikuti dengan 18 kes tayar pancit, tiga kes kemalangan jalan raya kecil dan lain-lain (tiga kes).

Semua kes yang direkodkan membabitkan 204 pemandu dan penumpang namun tidak membabitkan kemalangan jiwa atau kecederaan.

Daerah yang menerima panggilan kecemasan tertinggi ialah Tawau dengan 30 panggilan diikuti Lahad Datu (12), Kota Marudu (lapan kes), Keningau (enam kes), Tuaran (lima kes), Kinabatangan (empat kes), Sandakan (tiga kes) dan Telupid (satu kes).

Difahamkan, ketika ini APM sedang menjalankan operasi khas fasa dua yang bermula hari ini dan berakhir esok. – Berita Harian


MA63 tumpuan sidang Parlimen mulai Isnin ini

KUALA LUMPUR: Usaha mengembalikan status asal Sabah dan Sarawak seperti termaktub dalam Perjanjian Malaysia 1963 (MA63) dijangka menjadi tumpuan utama persidangan pertama mesyuarat penggal kedua Parlimen ke-14, bermula Isnin.

Ini susulan pengumuman Menteri di Jabatan Perdana Menteri, Datuk Liew Vui Keong, bahawa kerajaan pada mesyuarat Kabinet Rabu lalu bersetuju untuk meminda Perkara 1(2) Perlembagaan Persekutuan bagi tujuan berkenaan.

Liew, yang juga Pengerusi Jawatankuasa Teknikal dan Kerja MA63, berkata pindaan Perlembagaan itu akan dibentangkan pada sesi Parlimen kali ini bagi menjadikan Sabah, Sarawak dan Semenanjung Malaysia sebagai rakan kongsi yang mempunyai hak sama rata.

Meskipun masih terlalu awal untuk menjangka perubahan yang bakal berlaku, keputusan untuk meminda Perlembagaan Persekutuan itu langkah pertama dan ia harus dilihat sebagai satu komitmen serius kerajaan Pakatan Harapan (PH) merealisasikan pelaksanaan MA63.

MA63 yang membawa kepada penubuhan negara Malaysia pada 16 September 1963, mengiktiraf Sabah dan Sarawak sebagai rakan sekutu yang mempunyai hak sama rata dengan Malaya (kini Semenanjung Malaysia).

Bagaimanapun, pindaan pada Perlembagaan Persekutuan pada 1976 menyebabkan status Sabah dan Sarawak diturunkan, masing-masing menjadi negeri ke-12 dan ke-13 dalam Malaysia.

Liew berkata, pindaan itu memerlukan sokongan dua pertiga atau sekurang-kurangnya 148 daripada 222 anggota Parlimen untuk diluluskan.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, dijadual merasmikan serentak persidangan Dewan Rakyat dan Dewan Negara bagi penggal ini pada jam 10 pagi Isnin ini.

Dalam pada itu, persidangan Dewan Rakyat selama 20 hari sehingga 11 April ini menyaksikan kekuatan PH di Dewan Rakyat diperkukuhkan lagi dengan penghijrahan tujuh bekas anggota Parlimen UMNO ke Parti Pribumi Bersatu Malaysia (BERSATU) bulan lalu, menjadikan parti komponen PH itu kini mempunyai 22 kerusi.

Mereka ialah Datuk Mas Ermieyati Samsuddin (Masjid Tanah), Datuk Seri Hamzah Zainuddin (Larut), Datuk Rosol Wahid (Hulu Terengganu), Datuk Dr Abdul Latiff Ahmad (Mersing), Datuk Shabudin Yahaya (Tasik Gelugor), Datuk Mohamad Fasiah Mohd Fakeh (Sabak Bernam) dan Datuk Seri Ikmal Hisham Abdul Aziz (Tanah Merah).

Perkembangan ini menjadikan kerusi kerajaan PH di Parlimen meningkat kepada 135 sekarang, berbanding 121 kerusi semasa memenangi Pilihan Raya Umum ke-14 pada Mei 2018.

Pemilikan kerusi Parlimen parti komponen PH yang lain kekal, iaitu PKR sebanyak 50 kerusi diikuti DAP (42) dan Parti Amanah Negara (AMANAH) dengan 11 kerusi.

Sejumlah 10 lagi kerusi Parlimen disumbangkan oleh parti politik Sabah yang menyokong PH, iaitu sembilan oleh Parti Warisan Sabah (WARISAN) dan satu oleh UPKO.

Barisan Nasional (BN) pula mempunyai 40 kerusi, diikuti Gabungan Parti Sarawak sebanyak 19 kerusi, PAS (18) dan Bebas seramai tujuh orang. Parti Bersatu Sabah, STAR dan Parti Bersatu Rakyat Sabah (PBRS) masing-masing menpunyai satu kerusi.

Pada persidangan ini kali ini, enam akta yang berkaitan dengan keselamatan termasuk Akta Hasutan 1948 dan Akta Pencegahan Jenayah 1959 dijangka dibawa ke Parlimen untuk diteliti, sama ada untuk dipinda ataupun dimansuhkan.

Selain itu, Menteri Belia dan Sukan, Syed Saddiq Syed Abdul Rahman, juga dilaporkan bercadang untuk membawa usul meminda Perlembagaan Persekutuan, bagi menurunkan had umur layak mengundi daripada 21 tahun kepada 18 tahun pada sesi Dewan Rakyat kali ini.

Selain itu, di blok pembangkang, anggota Parlimen Bera, Datuk Seri Ismail Sabri Yaakob dilantik menjadi Ketua Pembangkang yang baharu, menggantikan Datuk Seri Dr Ahmad Zahid Hamidi yang sedang bercuti daripada menjalankan tugas sebagai Presiden UMNO.

Antara isu yang dijangka panas kali ini termasuk kemelut kewangan Khazanah Nasional Berhad, skandal urus niaga tukar tanah milik Kementerian Pertahanan serta ‘perkahwinan baharu’ UMNO dan PAS.

Urusan pertama sesi ini pada Selasa akan bermula dengan majlis angkat sumpah oleh Ahli Parlimen Cameron Highlands yang baharu dipilih Ramli Mohd Nor.

Ramli ialah Orang Asli pertama yang menjadi ahli Parlimen setelah memenangi pilihan raya kecil Cameron Highlands pada 26 Januari lalu. – BERNAMA


WARISAN Tiada Masalah Berdepan Dengan PN & UMNO – Siambun

PENAMPANG : Parti Warisan Sabah yakin mereka tidak akan menghadapi masalah bersemuka dengan Umno Sabah dan Perikatan Nasional (PN) jika pilihan raya mengejut diadakan untuk menyelesaikan pelbagai kemelut politik yang melanda negara sekarang.

Bendahari Agung Parti Warisan Sabah, Terrence Siambun berkata, hubungan yang utuh di antara Warisan, Pakatan Harapan (PH) dan Upko adalah kunci kepada kemenangan PH Plus, ditambah dengan kesinambungan untuk melindungi demokrasi serta maruah penduduk Sabah di peringkat persekutuan.

“Asas kepada kerjasama dan persefahaman yang mantap di antara PH Plus diperkukuhkan melalui pelbagai ujian dan cabaran yang dihadapi sejak hari pertama Warisan ditubuhkan dan ini mewujudkan rasa perpaduan, kerja berpasukan dan kesetiaan di kalangan semua pemimpin dalam gabungan ini,” katanya dalam satu kenyataan.

Semua pemimpin Sabah PH Plus katanya, beraspirasi untuk melakukan perkara yang sama iaitu mendapatkan autonomi penuh untuk mengurus negeri dan pada masa yang sama, memainkan peranan untuk menjadi penyumbang utama kepada pembangunan Malaysia selari dengan Sabah sebagai rakan setara dalam persekutuan.

Beliau menambah bahawa, gagasan ini diterima oleh para pemimpin PH Plus di Malaysia Barat ketika lima pemimpin Warisan diberi peluang untuk berkhidmat dalam kementerian Malaysia.

Suruhanjaya Pilihan Raya (SPR) memberi laporan seperti yang dinyatakan oleh beberapa media sebagai berkata, ia bersedia untuk mengadakan pilihan raya mengejut pada bila-bila masa jika diarah berbuat demikian.

Menurut Siambun, PN adalah gabungan lemah yang dibentuk pada Februari tahun ini dengan satu-satunya agenda iaitu untuk membantu Umno dan rakan-rakannya dalam Muafakat Nasional (MN), PAS untuk merebut Kerajaan Persekutuan daripada PH Plus, sementara parti-parti kecil lain dari Sabah seperti Star diundang semata-mata untuk menunjukkan apa yang disebut sebagai ‘kepelbagaian’ dalam PN, tetapi semua tahu siapa yang mengawal sepenuhnya di sana.

Katanya, tidak ada alasan bagi rakyat Sabah untuk takut kepada Umno walaupun parti itu nanti kembali berkuasa di peringkat persekutuan.

“PRU14 adalah pilihan raya yang paling sukar dan paling banyak tipu muslihat kerana mantan Perdana Menteri, Datuk Seri Najib Tun Razak telah mendorong Umno hingga ke tahap maksimum untuk memastikan beliau mengekalkan kuasanya.”

“Di Sabah pula, kita mempunyai apa yang disebut sebagai Kuasa Ketiga atau blok ketiga yang terdiri daripada parti Star, SAPP dan lain-lain yang menyebabkan perpecahan undi di kawasan komuniti KDM hingga menghalang Warisan memenangi kerusi berkenaan,” katanya.

Siambun berkata, oleh kerana ‘Kuasa Ketiga’ ini sudah menunjukkan warna sebenarnya dengan menyokong Umno, beliau rasa ini akan menjadi pertarungan secara langsung di antara PH Plus dan PN dan ini baik bagi mereka kerana peluang untuk merebut kerusi KDM kini menjadi lebih cerah.

Dalam konteks ini, Siambun yakin pengundi Sabah tidak mahu kembali kepada tempoh 23 tahun pemerintahan penuh diskriminasi dan manipulasi oleh pemimpin parti Umno, sehingga Sabah diisytiharkan sebagai negara termiskin oleh Bank Dunia.

Katanya, ini menyedihkan kerana beberapa pemimpin politik Sabah yang oportunis yang sebelum ini mendakwa bahawa Umno adalah penyebab kepada semua penderitaan di Sabah, kini terdesak untuk menghidupkan kembali Umno dengan memberi pelbagai alasan.

Dan mereka terus-menerus menyesat dan memberi maklumat yang salah kepada rakyat Sabah dengan menuduh Warisan sebagai pro-PTI (pendatang tanpa izin) dan sebagainya, tambahnya.

“Di manakah maruah dan rasa bangga kita sebagai rakyat Sabah apabila kita memutuskan untuk bekerjasama dengan parti yang sama yang sebelum ini kita jahanamkan?

“Mereka ini tidak akan sedar bagaimana orang-orang Sabah kini menjadi bahan ketawa kerana mereka tidak akan pernah berasa malu seperti mana perasaan rakyat Sabah yang bekerja di organisasi korporat di seluruh Malaysia,” tegasnya.

Menurut Siambun, mereka hampir kehilangan semua maruah dan harga diri sebagai rakyat Sabah jika tidak kerana prinsip Presiden Warisan, Datuk Seri Shafie Apdal yang berdiri tanpa berganjak dalam menghormati persefahaman politik di antara Warisan dan PH, walaupun pada hakikatnya beliau telah diajak oleh rakan lama yang juga rakan karibnya, Tan Sri Muhyiddin Yasin untuk bergabung dengan PN.

Prinsip Shafie untuk menolak bekerja dengan Umno akan dipertimbangkan oleh pengundi Sabah nanti, katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kemudahan Mikro LNG bantu jana ekonomi Sabah

KOTA KINABALU: Kerajaan negeri yakin kemudahan mikro gas asli cecair (LNG) milik majoriti Sabah Energy Corporation (SEC) di Taman Perindustrian Kota Kinabalu (KKIP) di sini, akan membantu menjana ekonomi Sabah.

Ketua Menteri, Datuk Seri Mohd Shafie Apdal, berkata kemudahan Mikro LNG yang pertama di negara ini juga sejajar dengan dasar kerajaan negeri untuk memudahkan pembangunan industri di negeri ini.

“Kemudahan Mikro LNG ini bukan saja membantu menjana ekonomi Sabah termasuk bagi memenuhi keperluan pembangunan industri khususnya industri kecil dan sederhana (IKS) di negeri ini, tetapi ia juga akan membuka peluang pekerjaan.

“Kita banyak sumber termasuklah gas dan ia perlu dimanfaatkan sepenuhnya untuk pembangunan negeri ini, walaupun kita ada sumber lain seperti kayu, kelapa sawit, pasir dan sektor pelancongan.

“Saya dimaklumkan dalam seminggu lalu bekalan Mikro LNG ini dihantar ke beberapa tempat di negeri ini,” katanya selepas merasmikan kemudahan Mikro LNG di KKIP, di sini hari ini.

Yang turut hadir Ketua Pegawai Eksekutif SEC, Datuk Harun Ismail.

Kemudahan Mikro LNG milik majoriti SEC dengan kapasiti 3.5 tan itu dibina dan dibangunkan untuk keperluan tenaga industri, perusahaan dan kilang minyak, hotel serta pusat peranginan dan kompleks beli belah di Sabah.

SEC Gas Sdn Bhd yang juga syarikat berkaitan kerajaan (GLC) milik kerajaan bekerjasama dengan syarikat China, Zhangjiagang Furui Special Equipment Company Limited, bertindak sebagai pelabur dan penyedia teknologi.

Dalam perkembangan lain, Mohd Shafie berkata kerajaan juga akan melakukan perubahan dalam penggunaan tanah bagi meningkatkan sektor makanan di negeri ini.

“Kita bukan hanya tertumpu kepada penanaman getah atau kelapa sawit sahaja, tetapi kita akan pelbagaikan tanah luas yang ada di negeri ini untuk dijadikan terminal makanan, khususnya di Keningau dan Tawau,” katanya. – Berita Harian


Mula-mula tengok bola, kemudian tengok api

SUASANA riuh-rendah penyokong bola sepak menonton perlawanan Liga Perdana Inggeris di sebuah restoran di Taman Telipok Ria, Tuaran, bertukar cemas apabila sebuah pasar raya terletak bersebelahan terbakar.

Dalam kejadian kira-kira 12 tengah malam itu, kepulan asap tebal dan api yang marak di tingkat atas pasar raya itu disedari beberapa pengunjung restoran yang kemudiannya segera mengalihkan kenderaan masing-masing.

Pengunjung restoran, Petrus Bulahai, 35, berkata, keasyikan menonton perlawanan antara Manchester United dan Liverpool itu ‘terbantut’ apabila orang ramai berlari ke kawasan kejadian untuk menyelamatkan enam kenderaan yang diparkir hadapan premis berkenaan.

Katanya, orang ramai juga terpaksa membantu menolak beberapa kenderaan yang tiada pemiliknya bagi mengelakkan daripada turut terbakar.

“Lebih 40 terpaksa menolak enam kenderaan termasuk kereta, bas dan lori untuk memudahkan jentera bomba memadam api kebakaran.

“Mujur ketika itu ramai orang berada di restoran berhampiran. Tindakan pantas bomba memadam api juga dapat menyelamatkan beberapa unit kedai di blok berkenaan,” katanya ketika ditemui hari ini.

Sementara itu, Ketua Balai Bomba dan Penyelamat (BBP) Daerah Tuaran, Abdul Qawie Abdul Gapar berkata, pihaknya menerima panggilan kecemasan daripada orang awam 12.03 tengah malam.

Katanya, seramai 11 anggota dan pegawai bersama dua jentera bomba dikerah untuk memadamkan api kebakaran sebelum bantuan tambahan jentera dan anggota dari Balai Bomba Jalan Lintas di lokasi kejadian.

“Sebaik tiba, tingkat atas premis pasar raya yang menjual pakaian ini musnah hampir 80 peratus, namun pasukan bomba berjaya mengawal api daripada terus merebak ke premis bersebelahan.

“Tiada kecederaan atau kemalangan jiwa dilaporkan dan operasi ditamatkan 1.35 pagi selepas dipastikan tiada lagi punca api yang boleh mencetuskan kebakaran semula,” katanya.

Abdul Qawie berkata, Jabatan Forensik JBPM masih menjalankan siasatan bagi mengenalpasti punca kejadian dan anggaran kerugian dalam insiden ini.


UMNO Di Sabah Masih Relevan

KOTA KINABALU: UMNO masih kukuh dan kekal relevan dalam memperjuangkan nasib rakyat Sabah serta melakar lebih banyak perubahan selepas 30 tahun mengembangkan sayap ke negeri itu.

Ketua UMNO Sabah, Datuk Seri Bung Moktar Radin, berkata tanggapan pihak lawan yang mendakwa UMNO semakin lemah selepas Pilihan Raya Umum Ke-14 (PRU-14) adalah tidak benar.

Sebaliknya, beliau berkata, UMNO Sabah membuktikan ia masih diterima rakyat negeri ini selepas memenangi Pilihan Raya Kecil (PRK) Kimanis, pada Januari tahun lalu dan dikukuhkan lagi dengan kemenangan 14 kerusi pada Pilihan Raya Negeri Ke-16 (PRN-16), September tahun lalu.

“UMNO Sabah pernah melalui pelbagai krisis, dugaan, cabaran dan rintangan, malah lebih menyedihkan apabila 22 pemimpinnya termasuk ketua bahagian, timbalan ketua bahagian dan pergerakan wanita serta pemuda keluar parti beramai-ramai pada 2018.

“Ketika itu UMNO Sabah dianggap sudah tidak wujud dan saya diberi amanah oleh Presiden UMNO, Datuk Seri Dr Ahmad Zahid Hamidi untuk memimpin parti itu di Sabah,” katanya dalam kenyataan sempena ulang tahun ke-30 UMNO Sabah yang disambut esok.

UMNO secara rasmi melebarkan sayap ke Sabah pada 21 Februari 1991 menerusi pembubaran Pertubuhan Kebangsaan Sabah Bersatu (USNO) dengan bekas pemimpin dan ahli USNO secara automatik menjadi ahli UMNO.

Kemasukan UMNO ke Sabah pada waktu itu bertujuan mengukuhkan Barisan Nasional (BN) Sabah dalam usaha untuk merampas semula kerajaan negeri yang ketika itu di bawah pembangkang pimpinan Parti Bersatu Sabah (PBS).

Bung Moktar yang juga Timbalan Ketua Menteri Sabah, berkata situasi ketika awal kemasukan UMNO jauh berbeza berbanding ketika beliau mengambil alih kepemimpinan UMNO Sabah pada akhir 2018.

“Ketika awal kemasukan UMNO ke Sabah, ia dilihat sebagai harapan baharu menyatukan rakyat Sabah bagi mewujudkan kestabilan politik di negeri ini dan membuka jalan untuk pembangunan dalam semua aspek.

“Keadaan ini berubah selepas kekalahan BN di tangan Pakatan Harapan (PH) dan Parti Warisan Sabah (WARISAN) yang disokong beberapa pemimpin BN untuk membentuk kerajaan negeri selepas PRU-14 .

“UMNO Sabah semakin tertekan apabila beberapa pemimpin UMNO di Semenanjung menyertai Parti Pribumi Bersatu Malaysia (BERSATU) dan sindrom itu menular ke Sabah,” katanya.

Namun, Ahli Majlis Tertinggi UMNO itu berkata, beliau tidak mengalah dengan situasi itu, malah terus berusaha meyakinkan akar umbi UMNO di Sabah bahawa parti itu mampu bangkit semula dengan sokongan ahli dan pemimpin yang masih setia.

Katanya, PRN-16 pada September lalu membuktikan kebangkitan semula UMNO Sabah selepas hanya tinggal seorang wakil rakyat UMNO dalam Dewan Undangan Negeri (DUN) Sabah ketika WARISAN memerintah sebelum ini.

“Walaupun UMNO hanya menang 14 daripada 31 kerusi yang ditandingi pada PRN itu, ia adalah petunjuk positif bahawa UMNO BN masih diterima oleh rakyat Sabah dan menyumbang kepada kejayaan Gabungan Rakyat Sabah (GRS) untuk membentuk kerajaan negeri,” katanya.

Bung Moktar yakin sokongan rakyat akar umbi terhadap UMNO Sabah terus bertambah selepas ini dan beliau memberi jaminan parti itu terus kekal dengan perjuangan berpaksikan kepentingan rakyat.

Satu majlis sambutan ulang tahun ke-30 UMNO Sabah dengan prosedur operasi standard (SOP) yang ditetapkan dijadual diadakan di Bangunan UMNO Sabah malam ini, dijangka turut dihadiri Ketua Menteri Sabah, Datuk Hajiji Noor dan Presiden UMNO, Datuk Seri Dr Ahmad Zahid Hamidi. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Sabah Hargai Sumbangan Komuniti India Dalam Memajukan Negeri Bersama

KOTA KINABALU, 26 Okt: Kerajaan Sabah menghargai sumbangan penting komuniti India dalam membawa kemajuan menerusi pelbagai aspek pembangunan negeri.

Ketua Menteri Datuk Seri Mohd Shafie Apdal berkata walaupun komuniti India di Sabah adalah kecil, namun ia memiliki ramai professional dan mereka turut menyumbang kepada pembangunan negeri dalam pelbagai bidang sejak zaman penjajah lagi.

“Saya harap komuniti India akan terus bekerjasama dengan lain-lain penduduk Sabah, sebagaiaman yang diharap dan diusahakan oleh kerajaan pimpinan Parti Warisan Sabah bagi membawa kemajuan kepada rakyat dan tidak mahu mana-mana komuniti tertentu yang tertinggal,” katanya dalam amanat hari ini sempena sambutan Deepavali esok.

Beliau berkata Deepavali, sama sepertimana lain-lain perayaan yang disambut di Malaysia, adalah satu lagi peluang yang penting bagi masyarakat berbilang kaum di Sabah, untuk mengeratkan hubungan kerjasama dalam satu semangat luhur dalam negara.

“Saya ingin mengajak seluruh rakyat Malaysia, terutamanya di Sabah menjunjung semangat Festival Cahaya ini sebagai sambutan bagi membawa semua kaum di Malaysia bersama memupuk keharmonian hidup bersama.

“Mari kita bersama sertai saudara kita dari kaum Hindu dalam meraikan festival ini dengan keyuakinan bahawa ia akan membawa cahaya dan harapan kepada semua rakyat Malaysia,” katanya.


‘Pejuang Di Semenanjung Pun Kalah Teruk, Mau Datang Sabah Lagi?’ – Bung Moktar

SANDAKAN: Malaysia sebuah negara demokrasi tiada halangan parti Pejuang untuk datang ke Sabah.

Pengerusi Badan Perhubungan UMNO Sabah, Datuk Seri Bung Moktar Radin berkata demikian ketika ditanya isu parti pejuang tanah air (pejuang) yang mengumumkan untuk melebarkan sayap ke Sabah.

Bung Moktar turut mengucapkan selamat datang ke Sabah terhadap parti Pejuang.

Namun, tegasnya, Pejuang hilang semua wang pertaruhan ketika bertanding di Semenanjung dan amat mustahil rakyat Sabah berminat dengan parti berkenaan.

“Kita dalam negara demokrasi, kita tidak boleh menghalang tetapi terserah kepada Pejuang.

“Tapi pandangan saya, di Semenanjung pun dia kalah teruk, hilang wang pertaruhan, mau datang Sabah lagi.

“Saya tengok rakyat Sabah pun tidak berminatlah,” kata Bung Moktar sambil tertawa sinis.

Beliau berkata demikian dalam sidang media sempena Majlis Berbuka Puasa UMNO Kinabatangan, pada Rabu malam.

Terdahulu, Presiden Pejuang, Datuk Seri Mukhriz Mahathir dalam satu sidang media mengumumkan akan melancarkan parti itu secara rasmi di Sabah pada 22 Mei depan. – AWANI


STAR Mahu TPM Dari Sabah Atau Sarawak

KOTA KINABALU: Parti Solidariti Tanah Airku (STAR) berharap jawatan Timbalan Perdana Menteri baharu kerajaan Pusat diberikan kepada pemimpin dari Sabah dan Sarawak.

Presidennya, Datuk Dr Jeffrey Kitingan, berkata keutamaan harus diberikan khususnya kepada pemimpin dari Sarawak kerana negeri itu banyak menyumbang jumlah sokongan pencalonan Perdana Menteri kepada Naib Presiden UMNO, Datuk Seri Ismail Sabri Yaakob.

Katanya, memang wajar jawatan Timbalan Perdana Menteri diberikan kepada pemimpin dari kedua-dua negeri sebagai penghargaan kepada sokongan mereka dan saranan itu patut mendapat pertimbangan.

“Ya. Kenapa tidak. Sarawak paling banyak menyumbang sokongan kepada pemilihan Perdana Menteri. Jadi, kita harap perkara ini diberikan pertimbangan yang sewajarnya.

“Soal siapa calon Timbalan Perdana Menteri itu bukan satu masalah bagi saya kerana yang penting ialah jawatan itu diberikan kepada pemimpin dari sini (Sabah Sarawak). Tetapi yang pastinya ialah dari Sarawak,” katanya kepada pemberita setibanya di Lapangan Terbang Antarabangsa Kota Kinabalu (KKIA) dari Kuala Lumpur, hari ini.

Beliau berkata demikian ketika ditanya kemungkinan jawatan Timbalan Perdana Menteri diberi keutamaan kepada pemimpin dari Sabah dan Sarawak dalam Kabinet baharu kerajaan Persekutuan yang dijangka dibentuk tidak lama lagi.

Sementara itu, Jeffrey yang juga Timbalan Ketua Menteri Sabah, berkata beliau yakin kerajaan Gabungan Rakyat Sabah (GRS) tidak akan tergugat, berikutan perubahan tampuk kerajaan Pusat yang akan diketuai Ismail Sabri.

Katanya, semua parti di bawah gabungan itu sentiasa berbincang dan saling menekankan kerjasama serta komitmen memastikan apa yang berlaku di Semenanjung tidak akan berlaku di Sabah.

“Kami juga ada berbincang dengan Ketua UMNO Sabah, Datuk Seri Bung Moktar Radin dan kami semua sependapat supaya kerajaan GRS dipertahan,” katanya.

Dalam pada itu, Jeffrey yang juga Ahli Parlimen Keningau, berkata kemelut politik yang berlaku di Kuala Lumpur diharap selesai dengan pelantikan Ismail Sabri sebagai Perdana Menteri Kesembilan.

Beliau berkata, tumpuan selepas ini perlu diberikan sepenuhnya kepada isu dan masalah yang dihadapi sekarang iaitu pandemik COVID-19 dan kebajikan rakyat.

“Dalam masa sama, saya harap juga Kabinet baharu akan mengambil kira dan memberi tumpuan kepada isu Sabah dan Sarawak, hubungan negeri-Pusat, khususnya hak-hak kita dalam perlembagaan dan Perjanjian Malaysia 1963 (MA63).

“Selepas ini saya harap tiada lagi kemelut politik atau perebutan Perdana Menteri atau apa-apa saja, sehingga Parlimen dibubarkan untuk diserah kepada rakyat menentukan mandat baharu.

“Saya harap juga apa yang berlaku di Kuala Lumpur tidak tumpah dan melarat ke Sabah, sebab saya percaya dan yakin politik di Sabah stabil,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayi Masih Bertali Pusat Ditemui

SANDAKAN: Bayi lelaki yang dipercayai baru dilahirkan ditemui di Taman Ujana Elopura, Bakri Batu 2 ½ di Sandakan pada pagi semalam.

Bayi yang masih dalam keadaan bertali pusat itu ditemui pada 12.30 tengah malam oleh orang awam yang memancing di kawasan berkenaan.

Ketua Polis Daerah Sandakan Asisten Komisioner Mohd Azhar Hamin berkata, pemancing terbabit kemudiannya segera menghubungi polis untuk tindakan selanjutnya.

“Bayi itu kemudiannya diselamatkan dan dihantar ke Hospital Duchess of Kent (HDOK) untuk diberikan rawatan lanjut.

“Setakat ini, waris kepada bayi terbabit masih belum dapat dikenal pasti tetapi polis percaya bayi itu baru dilahirkan,” katanya dalam kenyataan media hari ini.

Mohd Azhar berkata, keadaan bayi terbabit kini dilaporkan dalam stabil.

Sehubungan itu, Mohd Azhar minta orang ramai yang mempunyai maklumat berkaitan bayi yang ditinggal itu itu supaya tampil membantu siasatan.

Menurutnya, kes disiasat mengikut Seksyen 317 Kanun Keseksaan kerana kesalahan menyembunyikan kelahiran bayi.


Polis Sabah tumpu 30 kawasan ‘black spot’

KOTA KINABALU: Sebanyak 30 kawasan dikenal pasti lokasi panas atau ‘black spot’ kemalangan jalan raya di negeri ini menerusi Op Selamat 14 sempena Tahun Baharu Cina.

Pesuruhjaya Polis Sabah, Datuk Omar Mammah, berkata operasi bermula esok hingga 12 Februari membabitkan 288 pegawai dan anggota polis melalui konsep ronda dan statik di 30 lokasi terbabit.

“Ini bagi memastikan penurunan kadar kemalangan jalan raya dan kelancaran lalu lintas di kawasan yang dikenal pasti kerap berlaku kemalangan,” katanya ketika melancarkan Op Selamat Ke-14 di sini, hari ini.

Omar berkata, menerusi konsep statik, polis menggunakan kanopi di kawasan strategik yang menjadi tempat pertemuan polis trafik dan lain-lain agensi seperti Jabatan Pengangkutan Jalan serta Jabatan Keselamatan Jalan Raya.

“Pada masa sama, kanopi ini boleh dijadikan ‘One Stop Centre’ sebagai pusat sumber maklumat dan perkhidmatan setempat termasuk membuat aduan berkaitan sebarang masalah atau kesulitan.

“Ia juga beroperasi 24 jam dan ini memantapkan keberkesanan polis melalui kehadiran anggota dan peranan polis trafik secara lebih intensif di lokasi black spot,” katanya.

Beliau berkata, statistik Op Selamat di Sabah bagi tahun lalu meningkat 87 kes berbanding Op Selamat 2017.

“Bagi kategori mangsa maut pula, Op Selamat 2017 dan 2018 masing-masing merekodkan 18 dan 13 kematian, iaitu penurunan sebanyak lima kes,” katanya. – Berita Harian


Vitamin C Tidak Merawat Demam, Selsema – Kajian Pakar

Ramai yang anggap kononnya vitamin C dapat merawat demam dan selsema.

Namun demikian, tegas Dr Magaret Sivapragasam, ia tidak benar sama sekali.

“Vitamin C (askorbik asid) adalah nutrien yang larut dalam air dan diketahui mengandungi sifat antioksida yang tinggi.

“Antioksida adalah bahan yang melindungi sel badan daripada patogen dan radikal bebas di mana bahan ini adalah molekul yang boleh merosakkan sel badan dan memberi kesan kepada fungsi sel dan tisu badan,” kata Dr Magaret melalui Facebooknya.

Oleh kerana badan tidak dapat menghasilkan vitamin C dengan sendirinya ia perlu mendapatkan vitamin C melalui diet pemakanan atau pengambilan nutrisi tambahan.

Buah-buahan dan sayuran yang pelbagai warna seperti buahan beri, tomato, sayuran hijau, brussels sprouts dan cili benggala mengandungi kandungan vitamin C yang tinggi.

Buah-buahan dan sayur-sayuran itu boleh dinikmati secara mentah atau dimasak tetapi perlu diingatkan nutrien vitamin C akan hilang apabila dimasak atau disimpan terlalu lama.

“Vitamin C amat dikenali tentang kebaikan untuk kesihatan terutamanya dalam menguatkan imunisasi badan. Ia juga dapat mempercepatkan proses penyembuhan luka, melindungi sel badan dan menghasilkan kolagen di dalam badan.

“Ia perlu diambil sebagai keperluan harian untuk mendapatkan kesan yang baik secara menyeluruh,” tulisnya lagi.

Bagaimanapun, ia tidaklah dapat mencegah diri daripada terkena demam dan selesema.

“Tetapi, terdapat penemuan tentang pengambilan Vitamin C dalam dos yang tinggi dapat mengurangkan simptom demam selsema kepada 1.5 hari untuk sesetengah orang,” jelasnya.

Selain itu,terdapat juga kajian yang mengatakan pengambilan nutrien Vitamin C semasa demam selesema dapat mengurangkan tempoh yang dialami sehingga 8 peratus untuk dewasa dan 14 peratus untuk kanak-kanak.

“Secara amnya vitamin C tidaklah dapat merawat penyakit demam dan selesema,” tagasnya.

Dalam kajian tentang keberkesanannya melawan virus demam selesema, vitamin C terbukti tidak dapat mengelakkan diri daripada dijangkiti tetapi ia dapat membantu mempercepatkan proses penyembuhan.

Tambah beliau lagi, vitamin C adalah nutrien larut dalam yang mana lebihan pengambilan tidaklah diserap di dalam badan tetapi disingkirkan melalui proses urinisasi.

“Mengambilnya secara berlebihan tidaklah menyebabkan ia disimpan di dalam badan,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penerbangan Terus Guangzhou Ke Tawau Bermula Januari 2020

Penerbangan terus Guangzhou ke Tawau mula tahun hadapan

TAWAU, 27 Jun – Penerbangan terus dari Guangzhou, China ke Tawau, Sabah yang sepatutnya bermula Julai ini ditunda pada Januari tahun hadapan.

Pengurus Lapangan Terbang Tawau, Hasbi Mohd Said berkata penundaan itu berlaku atas beberapa faktor antaranya melibatkan proses kelulusan luar negara membabitkan kerajaan dengan  kerajaan.

“Selain, untuk disesuaikan dengan cuti di China dan dimulakan (penerbangan) sewaktu banyak permintaan,” katanya ketika ditemui pemberita sempena Majlis Mesra Raya Aidilfitri Malaysia Airport di Lapangan Terbang Tawau, di sini hari ini.

Syarikat Penerbangan Hainan yang menggunakan pesawat B737-800 dijadualkan terbang dua kali seminggu dari Guangzhou, China ke Tawau.

Sementara itu, Pengurus Besar Kanan Perkhidmatan Komersial, Malaysia Airports Holdings  Berhad  Mohammad Nazli Abdul Aziz berkata Tawau merupakan pintu utama pelancong untuk percutian pulau di Sabah sama seperti Langkawi, Kedah.

Bagi itu, katanya pendekatan sama untuk pelancongan komersial di Lapangan Terbang Tawau akan dilaksanakan seperti di Langkawi.

“Kita mahu tengok lapangan terbang macam pusat beli-belah, kita merancang untuk membawa masuk jenama-jenama barangan yang menjadi magnet kepada pelancong mahupun penduduk setempat.

“Selain, kita juga jenama tempatan sendiri misalnya makanan tradisional atau barangan tempatan, kita sudah cuba perkara ini di Langkawi dan jual produk tempatan dan bekerjasama dengan usahawan tempatan,” katanya.

Menurutnya kedua-dua elemen itu akan dilaksanakan di Lapangan Terbang Tawau sekali gus menjadikan Tawau sebagai tempat yang bukan sahaja untuk tarikan pelancongan malahan menjadi tumpuan penduduk setempat.

Mohammad Nazli dalam pada itu berkata pihaknya menyediakan dana pelancongan untuk penggiat  industri di Sabah tampil dengan projek yang boleh mempromosikan pelancongan di negeri ini.

“Kalau projek ini nampak kebaikan kita akan sokong dengan dana,” katanya lagi.


Bekas Timbalan Pengarah Jabatan Air Sabah Bebas 146 Pertuduhan

KOTA KINABALU: Bekas Timbalan Pengarah Jabatan Air Negeri Sabah (JANS), Teo Chee Kong dibebas tanpa dilepaskan (DNAA) bagi 146 pertuduhan pengubahan wang haram di Mahkamah Khas Rasuah hari ini.

Tertuduh turut dikenakan bayaran kompaun RM30 juta oleh pihak Suruhanjaya Pencegahan Rasuah Malaysia (SPRM).

Keputusan mengenakan DNAA terhadap tertuduh dibuat dihadapan Hakim, Abu Bakar Manat.

Sementara itu, Pengarah Kanan Bahagian Perundangan dan Pendakwaan SPRM, Datuk Faridz Gohim Abdullah berkata, pihaknya tidak meneruskan pendakwaan terhadap tertuduh setelah mengambil pertimbangan surat-surat yang dihantar oleh peguam mewakilinya, iaitu Ram Singh.

Justeru, SPRM mengenakan kompaun RM30 juta mengikut Seksyen 92 Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram 2001 (AMLATFPUAA 2001).

Beliau berkata, tindakan kompaun itu merupakan satu bentuk pemulangan aset di bawah akta berkenaan. Ia juga salah satu strategi pihak pendakwaan dalam mengukuhkan keterangan dalam kes membabitkan JANS.

“Pembayaran kompaun dengan jumlah yang besar ini merupakan satu kejayaan dalam bentuk pemulangan aset oleh pihak pendakwaan.

“Tindakan kompaun ini bagaimanapun tidak menghentikan atau menjejaskan pertuduhan terhadap tiga lagi orang kena tuduh (OKT) lain yang masih dalam proses perbicaraan,” katanya dalam sidang akhbar di Kompleks Mahkamah Kota Kinabalu hari ini.

Menurut Faridz, kompaun kesalahan terhadap OKT bukan satu perkara baharu atau asing di negara ini kerana sudah terdapat beberapa kes yang mengambil tindakan sebegini.

Jelas beliau, kompaun RM30 juta itu hendaklah dibayar dalam tempoh 14 hari dari sekarang. Kes dikendalikan oleh Pegawai Pendakwa SPRM Mahadi Abdul Jumaat.

Pada 13 Disember 2017, Chee Kong mengaku tidak bersalah terhadap 146 pertuduhan pengubahan wang haram lebih RM32 juta yang didakwa diterima secara rasuah melalui projek-projek di JANS sejak 2010 hingga 2016.

Pada 4 Oktober 2016, SPRM membongkar skandal rasuah jabatan air yang membabitkan rampasan wang tunai dan aset-aset lain yang berjumlah kira-kira RM180 juta.

Chee Kong bersama bekas Pengarah JANS, Awang Mohd Tahir Mohd Talib ditahan pada tarikh berkenaan selepas SPRM menemukan wang berjumlah RM52 juta di pejabat dan kediaman kedua-dua tertuduh. – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4,701 Kes Baharu Covid-19 Hari Ini

PUTRAJAYA: Kementerian Kesihatan (KKM) melaporkan 4,701 kes baharu Covid-19 dalam tempoh 24 jam lalu.

Ketua Pengarah Kesihatan, Dr Noor Hisham Abdullah berkata, ini menjadikan keseluruhan jangkitan meningkat kepada 2,501,966 kes setakat ini.

#COVID: Kes baharu terus menurun kepada 4,701 hari ini, jumlah kumulatif kes kini 2,501,966 – KP Kesihatan @DGHisham pic.twitter.com/ywrJzEVucM


Lahad Datu Perlu Lapangan Terbang Baharu – Mohamadin

KOTA KINABALU, 13 Apri – Lahad Datu, terletak kira-kira 403 kilometer di Pantai Timur Sabah, memerlukan sebuah lapangan terbang baharu yang lebih besar bagi melonjakkan lagi potensi pelancongan di daerah berkenaan, kata Menteri Pelancongan, Seni dan Budaya Datuk Mohamaddin Ketapi.

Mohamaddin yang juga Anggota Parlimen Silam berkata lapangan terbang baharu yang lebih besar itu perlu memandangkan lapangan terbang sedia ada beroperasi ketika ini hanya mampu menampung operasi pesawat berkapasiti kecil seperti ATR dan Fokker.

“Masih banyak perlu dilakukan (bagi melonjakkan lagi potensi pelancongan) di Lahad Datu. Sebagai contoh lapangan terbangnya. Ini kerana, pada masa sekarang hanya (pesawat kecil seperti) ATR dan Fokker sahaja yang boleh mendarat di sana dan pesawat berkapasiti besar tidak boleh.

“Justeru, saya mempunyai perancangan untuk membina lapangan terbang baharu supaya pesawat besar boleh mendarat sekali gus membawa lebih ramai pelancong ke Lahad Datu,” katanya kepada pemberita selepas sesi temu bual secara langsung menerusi radio SabahFM di sini, hari ini.

Mohamaddin berkata Lahad Datu mempunyai banyak lokasi menarik dan berpotensi sebagai produk pelancongan di Sabah termasuk Lembah Danum, Rizab Hidupan Liar Tabin dan terbaharu ialah penemuan tapak selam skuba yang ikonik dikenali sebagai ‘Blue Hole’ atau ‘Blue Ring Reef’ di perairan Teluk Darvel.

“Kami akan mempromosikan Lahad Datu serta lokasi menarik untuk dikunjungi di sana,” katanya.


Guru Keningau Bentang Inovasi Pengajaran Di Persidangan Maya Kemboja

KENINGAU : Dua orang guru pendidikan awal kanak-kanak di Kolej Vokasional Keningau, Cikgu Hidayu Bedesly dan Cikgu Jinuin Jainis, telah berjaya membentang inovasi pengajaran mereka di persidangan antarabangsa CamTESOL yang diadakan secara maya oleh sebuah persatuan berpusat di Kemboja pada 7 Februari 2021.

Persidangan yang berlangsung dari 5 hingga 7 Februari tersebut dilaksanakan dalam talian pada kali pertamanya dan ianya menampilkan lebih kurang 500 pembentangan dari golongan pendidik di Asia Tenggara.

Cikgu Hidayu dan Cikgu Jinuin yang lebih dikenali dengan nama panggilan mereka, Yuyu dan Upik, merupakan graduan dari Universiti Pendidikan Sultan Idris (UPSI).

Dua rakan karib ini telah melaksanakan eksperimen menilai keberkesanan penggunan blok geometri yang mereka namakan “IQ Shape” dalam melatih kanak-kanak untuk mengenali huruf, menyebutnya dengan betul serta mampu menulisnya dengan tepat.

Memandangkan kedua-dua guru ini merupakan tenaga pengajar bagi pelajar-pelajar jurusan pendidikan awal kanak-kanak yang akan bertugas di prasekolah dan tadika, mereka berpendapat penting bagi mereka untuk memperkembangkan kemahiran mereka dalam bidang inovasi dan kajian agar mampu mendidik para pelajar program tersebut untuk menjadi lebih cekap dalam menyelesaikan masalah.

Malah, ramai pelajar dari program tersebut yang telah berjaya membentang projek mereka di persidangan dan pertandingan inovasi di dalam dan luar negara seperti Brunei, Indonesia, Singapura, Belanda dan Britain secara bersemuka dan dalam talian.

Cikgu Hidayu Bedesly merupakan seorang guru yang kerap menggunakan YouTube untuk memuat naik video-video pengajaran yang dihasilnya sendiri. Saluran YouTube miliknya bolehlah diakses melalui pautan ini: https://youtube.com/c/BedeslyYu

Manakala Cikgu Jinuin Jainis bertekad untuk mengubah persepsi orang awam yang selalu menganggap hanya guru wanita sahaja yang wajar bertugas di prasekolah atau tadika.

Sebagai guru lelaki dalam bidang yang didominasi oleh kaum hawa, guru ini berhasrat untuk membuktikan bahawa guru lelaki setanding dengan guru perempuan dalam kemampuan mereka mendidik kanak-kanak.

Pengarah Kolej tersebut, Encik Johari @ Jaibet Bin Sabin, memuji komitmen kedua-dua guru ini dalam usaha mereka meningkatkan amalan pengajaran dalam bidang pendidikan awal kanak-kanak.

Dia menyatakan bahawa Kolej Vokasional Keningau merupakan salah satu institusi pendidikan yang juga mengendalikan prasekolah.

Prasekolah Gemilang yang bertempat di kolej tersebut telah beroperasi pada masa yang agak lama dan ianya telah memberi peluang kepada para pelajar jurusan pendidikan awal kanak-kanak untuk menimba pengalaman praktikal dalam bidang tersebut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


20 Kenderaan VIP Ke Istana Negara

KUALA LUMPUR: Lebih 20 kenderaan golongan kenamaan (VIP) dilihat memasuki perkarangan Istana Negara dengan diiringi polis pengiring, sebentar tadi.

BH Online melaporkan Proton Perdana dan Toyota Alphard itu dilihat memasuki Istana Negara pada jam 5.35 petang namun bukan melalui pintu utama.

Terdahulu, Yang di-Pertuan Agong dilihat tiba di Istana Negara dengan sebuah helikopter pada jam 4.30 petang tadi dari Kota Permai, Shah Alam bagi menghadiri sebuah perlawanan golf di sana.

Sekumpulan petugas media berkumpul di Istana Negara sejak jam 2 petang tadi bagi menunggu ketibaan Perdana Menteri, Tun Dr Mahathir Mohamad, yang dikatakan akan menemui Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Ia susulan beberapa mesej yang tular di WhatsApp pagi tadi, mendakwa Dr Mahathir dan Menteri Hal Ehwal Ekonomi, Datuk Seri Dr Mohamed Azmin Ali, akan ke Istana Negara, petang ini.